title: 2011/901/ΕΕ: Απόφαση του Συμβουλίου, της 12ης Δεκεμβρίου 2011 , σχετικά με τη σύναψη της συμφωνίας για την προώθηση, εγκατάσταση και χρήση των συστημάτων δορυφορικής πλοήγησης GALILEO και GPS και των σχετικών εφαρμογών μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών της Αμερικής, αφετέρου#Συμφωνία για την προώθηση, εγκατάσταση και χρήση των συστημάτων δορυφορικής πλοήγησης GALILEO και GPS και των συναφών εφαρμογών

text:
               31.12.2011

               EL

               Επίσημη Εφημερίδα της Ευρωπαϊκής Ένωσης

               L 348/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 12ης Δεκεμβρίου 2011
   σχετικά με τη σύναψη της συμφωνίας για την προώθηση, εγκατάσταση και χρήση των συστημάτων δορυφορικής πλοήγησης GALILEO και GPS και των σχετικών εφαρμογών μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών της Αμερικής, αφετέρου
   (2011/901/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 171 και το άρθρο 172 πρώτο εδάφιο, σε συνδυασμό με το άρθρο 218 παράγραφος 6 στοιχείο α) και το άρθρο 218 παράγραφος 8 πρώτο εδάφιο,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Στις 30 Σεπτεμβρίου 1999, το Συμβούλιο εξουσιοδότησε την Επιτροπή να ξεκινήσει διαπραγματεύσεις με τις Ηνωμένες Πολιτείες της Αμερικής προκειμένου να συναφθεί συμφωνία σχετικά με την ανάπτυξη ενός παγκόσμιου συστήματος πλοήγησης μη στρατιωτικής χρήσης.

               (2)

               Σύμφωνα με την απόφαση του Συμβουλίου της 22ας Ιουνίου 2004, η συμφωνία για την προώθηση, εγκατάσταση και χρήση των συστημάτων δορυφορικής πλοήγησης GALILEO και GPS και των σχετικών εφαρμογών μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών της Αμερικής, αφετέρου («συμφωνία») υπογράφηκε στο Dromoland Castle, στην Ιρλανδία, στις 26 Ιουνίου 2004 και άρχισε να εφαρμόζεται προσωρινά από την 1η Νοεμβρίου 2008, εν αναμονή της θέσης της σε ισχύ.

               (3)

               Τα κράτη μέλη θα εκπροσωπούνται, κατά περίπτωση, στις ομάδες εργασίας που συστήνονται δυνάμει της συμφωνίας.

               (4)

               Η συμφωνία θα πρέπει να εγκριθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται διά της παρούσης εξ ονόματος της Ευρωπαϊκής Ένωσης η συμφωνία για την προώθηση, εγκατάσταση και χρήση των συστημάτων δορυφορικής πλοήγησης GALILEO και GPS και των σχετικών εφαρμογών μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών της Αμερικής, αφετέρου.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου θα παραδώσει, εξ ονόματος της Ένωσης, στις Ηνωμένες Πολιτείες της Αμερικής τη διπλωματική διακοίνωση που προβλέπει το άρθρο 20 παράγραφος 1 της συμφωνίας (2) και θα προβεί στην ακόλουθη κοινοποίηση:

      «Ως συνέπεια της έναρξης ισχύος της συνθήκης της Λισσαβώνας την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα και από την ημερομηνία αυτή ασκεί όλα τα δικαιώματα και αναλαμβάνει όλες τις υποχρεώσεις της Ευρωπαϊκής Κοινότητας. Συνεπώς, οι αναφορές στην “Ευρωπαϊκή Κοινότητα” στο κείμενο της συμφωνίας νοούνται, ανάλογα με την περίπτωση, ως αναφορές στην “Ευρωπαϊκή Ένωση”.».

   Άρθρο 3
   1.   Στις ομάδες εργασίας που συστήνονται βάσει του άρθρου 13 της συμφωνίας η Ένωση εκπροσωπείται από εκπρόσωπο της Επιτροπής και τα κράτη μέλη, κατά περίπτωση, από τον αντίστοιχο εκπρόσωπό τους.
   2.   Οι πληροφορίες που αναφέρονται στο άρθρο 19 παράγραφος 2 της συμφωνίας παρέχονται από κοινού από την Ένωση και τα κράτη μέλη. Η Επιτροπή υποβάλλει τις πληροφορίες εξ ονόματος της Ένωσης και των κρατών μελών.
   3.   Η θέση που λαμβάνει η Ένωση στις ομάδες που αναφέρονται στην παράγραφο 6 του παραρτήματος της συμφωνίας εκδίδεται από το Συμβούλιο, βάσει πρότασης της Επιτροπής.
   Άρθρο 4
   Η παρούσα απόφαση αρχίζει να ισχύει από την ημερομηνία έκδοσής της.

      Βρυξέλλες, 12 Δεκεμβρίου 2011.

            Για το Συμβούλιο

            Ο Πρόεδρος

         S. NOWAK

      (1)  Γνώμη που διατυπώθηκε στις 26 Οκτωβρίου 2010.

      (2)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τον γενικό γραμματέα του Συμβουλίου.

      ΣΥΜΦΩΝΊΑ
      για την προώθηση, εγκατάσταση και χρήση των συστημάτων δορυφορικής πλοήγησης GALILEO και GPS και των συναφών εφαρμογών
      ΟΙ ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ,
      αφενός,
      και
      ΤΟ ΒΑΣΙΛΕΙΟ ΤΟΥ ΒΕΛΓΙΟΥ,
      Η ΤΣΕΧΙΚΗ ΔΗΜΟΚΡΑΤΙΑ,
      ΤΟ ΒΑΣΙΛΕΙΟ ΤΗΣ ΔΑΝΙΑΣ,
      Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ,
      Η ΔΗΜΟΚΡΑΤΙΑ ΤΗΣ ΕΣΘΟΝΙΑΣ,
      Η ΕΛΛΗΝΙΚΗ ΔΗΜΟΚΡΑΤΙΑ,
      ΤΟ ΒΑΣΙΛΕΙΟ ΤΗΣ ΙΣΠΑΝΙΑΣ,
      Η ΓΑΛΛΙΚΗ ΔΗΜΟΚΡΑΤΙΑ,
      Η ΙΡΛΑΝΔΙΑ,
      Η ΙΤΑΛΙΚΗ ΔΗΜΟΚΡΑΤΙΑ,
      Η ΚΥΠΡΙΑΚΗ ΔΗΜΟΚΡΑΤΙΑ,
      Η ΔΗΜΟΚΡΑΤΙΑ ΤΗΣ ΛΕΤΤΟΝΙΑΣ,
      Η ΔΗΜΟΚΡΑΤΙΑ ΤΗΣ ΛΙΘΟΥΑΝΙΑΣ,
      ΤΟ ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ,
      Η ΔΗΜΟΚΡΑΤΙΑ ΤΗΣ ΟΥΓΓΑΡΙΑΣ,
      Η ΔΗΜΟΚΡΑΤΙΑ ΤΗΣ ΜΑΛΤΑΣ,
      ΤΟ ΒΑΣΙΛΕΙΟ ΤΩΝ ΚΑΤΩ ΧΩΡΩΝ,
      Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ,
      Η ΔΗΜΟΚΡΑΤΙΑ ΤΗΣ ΠΟΛΩΝΙΑΣ,
      Η ΠΟΡΤΟΓΑΛΙΚΗ ΔΗΜΟΚΡΑΤΙΑ,
      Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ,
      Η ΣΛΟΒΑΚΙΚΗ ΔΗΜΟΚΡΑΤΙΑ,
      Η ΔΗΜΟΚΡΑΤΙΑ ΤΗΣ ΦΙΝΛΑΝΔΙΑΣ,
      ΤΟ ΒΑΣΙΛΕΙΟ ΤΗΣ ΣΟΥΗΔΙΑΣ,
      ΤΟ ΗΝΩΜΕΝΟ ΒΑΣΙΛΕΙΟ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΤΗΣ ΒΟΡΕΙΑΣ ΙΡΛΑΝΔΙΑΣ,
      ΣΥΜΒΑΛΛΟΜΕΝΑ ΜΕΡΗ της συνθήκης περί ιδρύσεως της ΕΥΡΩΠΑΪΚΗΣ ΚΟΙΝΟΤΗΤΑΣ, εφεξής καλούμενα «κράτη μέλη», και, η ΕΥΡΩΠΑΪΚΗ ΚΟΙΝΟΤΗΤΑ,
      αφετέρου,
      ΑΝΑΓΝΩΡΙΖΟΝΤΑΣ ότι οι Ηνωμένες Πολιτείες χρησιμοποιούν σύστημα δορυφορικής πλοήγησης γνωστό ως Global Positioning System (Παγκόσμιο Σύστημα Εντοπισμού Θέσης), σύστημα διττής χρήσης το οποίο παρέχει ακριβή χρονοπροσδιορισμό, πλοήγηση και σήματα εντοπισμού θέσης για πολιτικούς και στρατιωτικούς σκοπούς,
      ΑΝΑΓΝΩΡΙΖΟΝΤΑΣ ότι οι Ηνωμένες Πολιτείες παρέχουν σήμερα την τυποποιημένη υπηρεσία εντοπισμού θέσης του GPS για ειρηνική πολιτική, εμπορική και επιστημονική χρήση σε συνεχή και παγκόσμια βάση, χωρίς την καταβολή τελών από τους άμεσους χρήστες, και σημειώνοντας ότι οι Ηνωμένες Πολιτείες προτίθενται να συνεχίσουν να παρέχουν την υπηρεσία αυτή, καθώς και παρεμφερείς υπηρεσίες πολιτικής χρήσης, υπό τους ιδίους όρους,
      ΑΝΑΓΝΩΡΙΖΟΝΤΑΣ ότι η Ευρωπαϊκή Κοινότητα αναπτύσσει προς το παρόν και πρόκειται να θέσει σε λειτουργία ένα πολιτικής χρήσης παγκόσμιο δορυφορικό σύστημα πλοήγησης, χρονοπροσδιορισμού και εντοπισμού θέσης, το GALILEO, το οποίο θα έχει ραδιοσυχνότητα συμβατή με τη ραδιοσυχνότητα του GPS και θα είναι διαλειτουργικό με τις υπηρεσίες πολιτικής χρήσης του GPS από άποψη χρήστη,
      ΑΝΑΓΝΩΡΙΖΟΝΤΑΣ ότι τα σήματα GPS χρησιμοποιούνται παγκοσμίως σε υπηρεσίες δορυφορικής πλοήγησης και στις επεκτάσεις τους,
      ΑΝΑΓΝΩΡΙΖΟΝΤΑΣ ότι με το GPS πολιτικής χρήσης και το GALILEO, εφόσον έχουν συμβατή ραδιοσυχνότητα και είναι διαλειτουργικά σε επίπεδο χρήστη, θα μπορούσε να αυξηθεί ο αριθμός δορυφόρων, ορατών από οποιοδήποτε σημείο της Γης, και να ενισχυθεί η δυνατότητα πρόσβασης σε σήματα πλοήγησης για τους πολιτικούς χρήστες παγκοσμίως,
      ΑΝΑΓΝΩΡΙΖΟΝΤΑΣ ότι η Διεθνής Οργάνωση Πολιτικής Αεροπορίας (ΔΟΠΑ) καταρτίζει διεθνή πρότυπα και συστήνει πρακτικές και άλλες κατευθύνσεις για τη χρήση των παγκοσμίων συστημάτων δορυφορικής πλοήγησης στην πολιτική αεροπορία, ότι ο Διεθνής Ναυτιλιακός Οργανισμός (ΔΝΟ) καταρτίζει διεθνή πρότυπα και άλλες κατευθύνσεις για τη χρήση των παγκοσμίων συστημάτων δορυφορικής πλοήγησης στη ναυσιπλοΐα, και ότι η Διεθνής Ένωση Τηλεπικοινωνιών (ITU) θεσπίζει πολυμερείς κανονισμούς και διαδικασίες για τη λειτουργία των παγκοσμίων συστημάτων ραδιοπλοήγησης, καθώς και άλλων ραδιοεπικοινωνιακών συστημάτων,
      ΕΠΙΘΥΜΩΝΤΑΣ να παρέχεται στους χρήστες της δορυφορικής πλοήγησης και στους προμηθευτές εξοπλισμού ευρύτερο φάσμα υπηρεσιών και δυνατοτήτων, που θα οδηγήσουν σε περισσότερες χρηστικές εφαρμογές και ταυτόχρονα θα εξασφαλίζουν συμβατότητα ραδιοσυχνότητας με τα ήδη χρησιμοποιούμενα συστήματα και εξοπλισμό,
      ΕΠΙΘΥΜΩΝΤΑΣ να προωθηθούν ανοικτές αγορές και να ευνοηθεί η αύξηση των εμπορικών συναλλαγών ως προς το εμπόριο προϊόντων παγκόσμιας πλοήγησης και χρονοπροσδιορισμού, τις υπηρεσίες προστιθεμένης αξίας, και τις επεκτάσεις,
      ΠΕΠΕΙΣΜΕΝΑ ότι χρειάζεται πρόληψη και προστασία από την κατάχρηση των υπηρεσιών παγκόσμιας δορυφορικής πλοήγησης και χρονοπροσδιορισμού χωρίς άσκοπη διαταραχή ή υποβάθμιση των σημάτων που διατίθενται για πολιτική χρήση,
      ΠΕΠΕΙΣΜΕΝΑ ότι χρειάζεται συνεργασία έτσι ώστε η σημαντική αυτή τεχνολογία να αποφέρει πλήρως τα οφέλη της σε όλες τις σχετικές εφαρμογές,
      ΑΝΑΓΝΩΡΙΖΟΝΤΑΣ ότι χρειάζονται διαβουλεύσεις με σκοπό την αποφυγή ή την επίλυση διαφορών που ενδέχεται να προκύψουν από την παρούσα συμφωνία, συμπεριλαμβανομένων των διαφορών που σχετίζονται με τον τρόπο με τον οποίο τα συμβαλλόμενα μέρη πληρούν τις υποχρεώσεις που εμπίπτουν στο πεδίο αρμοδιοτήτων τους,
      ΣΥΜΦΩΝΗΣΑΝ ΤΑ ΕΞΗΣ:
      Άρθρο 1
      Στόχοι
      1.   Στόχος της παρούσας συμφωνίας είναι να διαμορφωθεί πλαίσιο συνεργασίας μεταξύ των συμβαλλομένων μερών για την προώθηση, εγκατάσταση και χρήση των πολιτικής χρήσης σημάτων και υπηρεσιών, των υπηρεσιών προστιθεμένης αξίας, των επεκτάσεων, και των προϊόντων παγκόσμιας πλοήγησης και χρονοπροσδιορισμού του GALILEO και του GPS. Τα συμβαλλόμενα μέρη προτίθενται να εργασθούν από κοινού, διμερώς και σε πολυμερή φόρα, όπως προβλέπεται στην παρούσα συμφωνία, για να προωθήσουν και να διευκολύνουν τη χρήση αυτών των σημάτων, υπηρεσιών και εξοπλισμού για ειρηνική πολιτική, εμπορική και επιστημονική χρήση, τηρώντας και προωθώντας τα αμοιβαία συμφέροντα ασφαλείας. Η παρούσα συμφωνία σκοπό έχει να συμπληρώσει και να διευκολύνει τις ισχύουσες συμφωνίες μεταξύ των συμβαλλομένων μερών, ή εκείνες που θα διαπραγματευθούν τα συμβαλλόμενα μέρη στο μέλλον, για το σχεδιασμό και την εφαρμογή των πολιτικής χρήσης σημάτων και υπηρεσιών δορυφορικής πλοήγησης και χρονοπροσδιορισμού, των επεκτάσεων ή των υπηρεσιών προστιθεμένης αξίας.
      2.   Η παρούσα συμφωνία δεν υποκαθιστά, τροποποιεί ή παρεκκλίνει από τα πρότυπα, τις διαδικασίες, τους κανόνες, τις ρυθμίσεις και τις συνιστώμενες πρακτικές που εκδίδει η ΔΟΠΑ ή ο ΔΝΟ. Τα συμβαλλόμενα μέρη επιβεβαιώνουν την πρόθεσή τους να ενεργούν κατά τρόπο σύμφωνο προς το ρυθμιστικό πλαίσιο και τις διεργασίες των φορέων αυτών.
      3.   Η παρούσα συμφωνία δεν θίγει τα δικαιώματα και τις υποχρεώσεις των συμβαλλομένων μερών που απορρέουν από τη συμφωνία του Μαρακές για τη θέσπιση του Παγκόσμιου Οργανισμού Εμπορίου (στο εξής «συμφωνίες ΠΟΕ»).
      Άρθρο 2
      Ορισμοί
      Για τους σκοπούς της παρούσας συμφωνίας, νοείται ως:

                  (α)

                  «Επέκταση», οι πολιτικοί μηχανισμοί, οι οποίοι παρέχουν στους χρήστες σήματα δορυφορικής πλοήγησης και χρονοπροσδιορισμού με την εισαγωγή πληροφοριών, πέραν των προερχομένων από τον(τους) κυρίως χρησιμοποιούμενο(ους) σχηματισμό(ούς) δορυφόρων, και πρόσθετα δεδομένα ή διορθώσεις απόστασης/ψευδοαπόστασης, ή εμπλουτισμό των υπαρχόντων δεδομένων ψευδοαπόστασης. Οι μηχανισμοί αυτοί επιτρέπουν στους χρήστες να επιτυγχάνουν αναβαθμισμένες επιδόσεις, όπως μεγάλη ακρίβεια, διαθεσιμότητα, ακεραιότητα και αξιοπιστία.

                  (β)

                  «Πολιτική υπηρεσία δορυφορικής πλοήγησης και χρονοπροσδιορισμού», η πολιτική υπηρεσία δορυφορικής πλοήγησης και χρονοπροσδιορισμού που παρέχουν το GPS ή το GALILEO, συμπεριλαμβανομένης της ασφαλούς κρατικής υπηρεσίας.

                  (γ)

                  «Παρέχων πολιτική υπηρεσία δορυφορικής πλοήγησης και χρονοπροσδιορισμού», οιαδήποτε κυβέρνηση ή άλλη οντότητα που παρέχει πολιτική υπηρεσία δορυφορικής πλοήγησης και χρονοπροσδιορισμού.

                  (δ)

                  «Πολιτικής χρήσης σήματα δορυφορικής πλοήγησης και χρονοπροσδιορισμού», τα πολιτικής χρήσης σήματα δορυφορικής πλοήγησης και χρονοπροσδιορισμού που παρέχουν το GPS ή το GALILEO, συμπεριλαμβανομένων των σημάτων ασφαλούς κρατικής υπηρεσίας.

                  (ε)

                  «Παρέχων πολιτικής χρήσης σήματα δορυφορικής πλοήγησης και χρονοπροσδιορισμού», οιαδήποτε κυβέρνηση ή άλλη οντότητα που παρέχει σήματα ή επεκτάσεις GPS ή/και GALILEO.

                  (στ)

                  «Διαβαθμισμένες πληροφορίες», οι επίσημες πληροφορίες που απαιτούν προστασία προς το συμφέρον της εθνικής άμυνας των συμβαλλομένων μερών ή των διεθνών σχέσεών τους, και που είναι διαβαθμισμένες σύμφωνα με τους ισχύοντες νόμους και ρυθμίσεις.

                  (ζ)

                  «GALILEO», ένα αυτόνομο πολιτικής χρήσης ευρωπαϊκό σύστημα δορυφορικής πλοήγησης και χρονοπροσδιορισμού υπό πολιτικό έλεγχο, το οποίο έχουν αναπτύξει η Ευρωπαϊκή Κοινότητα, τα κράτη μέλη της, η Ευρωπαϊκή Υπηρεσία Διαστήματος και άλλες οντότητες. Το GALILEO περιλαμβάνει μια ανοικτή υπηρεσία και μια ή περισσότερες άλλες υπηρεσίες, όπως η ασφάλεια της ανθρώπινης ζωής, η εμπορική υπηρεσία, και η ασφαλής κρατική υπηρεσία, όπως η δημόσια ρυθμιζόμενη υπηρεσία («ΔΡΥ»), και κάθε άλλη επέκταση της υπηρεσίας αυτής που παρέχουν απευθείας η Ευρωπαϊκή Κοινότητα, τα κράτη μέλη της ή άλλες οντότητες.

                  (η)

                  «Εξοπλισμός δορυφορικής πλοήγησης και χρονοπροσδιορισμού», ο εξοπλισμός πολιτικής χρήσης που έχει σχεδιασθεί για να μεταδίδει, να λαμβάνει ή να επεξεργάζεται σήματα δορυφορικής πλοήγησης και χρονοπροσδιορισμού, για να παρέχει υπηρεσίες προστιθεμένης αξίας, ή για να λειτουργεί με επέκταση.

                  (θ)

                  «GNSS», το παγκόσμιο δορυφορικό σύστημα πλοήγησης.

                  (ι)

                  «GPS», η υπηρεσία εντοπισμού θέσης του παγκόσμιου συστήματος εντοπισμού θέσης, μια ανοικτή υπηρεσία, (ή οι μελλοντικές υπηρεσίες πολιτικής χρήσης) που παρέχει η Κυβέρνηση των Ηνωμένων Πολιτειών για πολιτική χρήση. Το GPS παρέχουν σήμερα οι Ηνωμένες Πολιτείες στο πλαίσιο άσκησης της κυβερνητικής τους εξουσίας διότι δεν παρέχεται σε εμπορική βάση ούτε σε ανταγωνισμό με κάποιον άλλο παρέχοντα υπηρεσίες. Το GPS περιλαμβάνει επεκτάσεις ή βελτιώσεις της υπηρεσίας που παρέχει απευθείας η Κυβέρνηση των Ηνωμένων Πολιτειών.

                  (ια)

                  «Διανοητική ιδιοκτησία», η διανοητική ιδιοκτησία υπό την έννοια του άρθρου 2 της σύμβασης για την ίδρυση του Παγκόσμιου Οργανισμού Διανοητικής Ιδιοκτησίας, που συνήφθη στη Στοκχόλμη στις 14 Ιουνίου 1967.

                  (ιβ)

                  «Διαλειτουργικότητα σε επίπεδο χρήστη», η κατάσταση κατά την οποία ένας δέκτης διπλού συστήματος μπορεί να συλλάβει σήματα από έναν ή περισσότερους δορυφόρους του GPS ή του GALILEO για να επιτύχει λύσεις εντοπισμού θέσης, πλοήγησης και χρονοπροσδιορισμού σε επίπεδο χρήστη, οι οποίες είναι ισοδύναμες ή καλύτερες από τις λύσεις πλοήγησης και χρονοπροσδιορισμού που θα μπορούσαν να επιτευχθούν από ένα μόνον από τα δύο συστήματα.

                  (ιγ)

                  «Μέτρο», κάθε νομοθετική, ρυθμιστική, κανονιστική, διαδικαστική, αποφασιστική, διοικητική ενέργεια ή άλλη δεσμευτική παρεμφερής ενέργεια των συμβαλλομένων μερών σε εθνικό ή υπερεθνικό επίπεδο.

                  (ιδ)

                  «Στρατιωτική υπηρεσία δορυφορικής πλοήγησης και χρονοπροσδιορισμού», η υπηρεσία δορυφορικής πλοήγησης και χρονοπροσδιορισμού που παρέχεται από ένα συμβαλλόμενο μέρος και έχει σχεδιασθεί ειδικά για τις ανάγκες των στρατιωτικών δυνάμεων.

                  (ιε)

                  «Συμβατότητα ραδιοσυχνότητας», η εξασφάλιση ότι το ένα σύστημα δεν θα προκαλεί παρεμβολές που υποβαθμίζουν απαράδεκτα την αυτοδύναμη υπηρεσία που παρέχει το άλλο σύστημα.

                  (ιστ)

                  «Ασφαλής κρατική υπηρεσία», η ασφαλής περιορισμένης πρόσβασης υπηρεσία δορυφορικής πλοήγησης και χρονοπροσδιορισμού που παρέχεται από ένα συμβαλλόμενο μέρος και έχει σχεδιασθεί ειδικά για τις ανάγκες των εξουσιοδοτημένων κρατικών χρηστών.

                  (ιζ)

                  «Υπηρεσία προστιθεμένης αξίας», η μεταγενέστερη υπηρεσία ή εφαρμογή, εξαιρουμένων των επεκτάσεων, στην οποία χρησιμοποιούνται πολιτικής χρήσης σήματα δορυφορικής πλοήγησης και χρονοπροσδιορισμού ή υπηρεσίες που σκοπούν να παράσχουν πρόσθετη χρησιμότητα ή ωφέλεια για τον χρήστη.

            Άρθρο 3
      Πεδίο εφαρμογής
      Η παρούσα συμφωνία αφορά όλα τα μέτρα που θεσπίζονται από τα συμβαλλόμενα μέρη για τα πολιτικής χρήσης σήματα δορυφορικής πλοήγησης και χρονοπροσδιορισμού και τους παρόχους τους, για τις πολιτικές υπηρεσίες δορυφορικής πλοήγησης και χρονοπροσδιορισμού και τους παρόχους τους, για τις επεκτάσεις, τις υπηρεσίες προστιθεμένης αξίας και τους παρόχους τους, και για τα προϊόντα δορυφορικής πλοήγησης και χρονοπροσδιορισμού, εκτός εάν ορίζεται άλλως σε διάταξη της παρούσας συμφωνίας.
      Η παροχή στρατιωτικών υπηρεσιών δορυφορικής πλοήγησης και χρονοπροσδιορισμού δεν εμπίπτουν στο πεδίο εφαρμογής της παρούσας συμφωνίας, εξαιρουμένων όσων προβλέπονται στο άρθρο 4 για τη συμβατότητα ραδιοσυχνότητας, στο άρθρο 11 και στο Παράρτημα της συμφωνίας.
      Οι ασφαλείς κρατικές υπηρεσίες δεν εμπίπτουν στο πεδίο εφαρμογής των άρθρων 5 και 6, του άρθρου 8 παράγραφος 2, και του άρθρου 10, παράγραφος 3.
      Άρθρο 4
      Διαλειτουργικότητα και συμβατότητα ραδιοσυχνότητας
      1.   Το παρόν άρθρο ισχύει για το GPS και το GALILEO όπως αυτά έχουν ορισθεί, και σε ό,τι αφορά τη συμβατότητα ραδιοσυχνότητας, για όλες τις υπηρεσίες δορυφορικής πλοήγησης και χρονοπροσδιορισμού.
      2.   Τα συμβαλλόμενα μέρη συμφωνούν ότι το GPS και το GALILEO θα είναι συμβατά από άποψη ραδιοσυχνότητας. Η παρούσα παράγραφος δεν ισχύει τοπικά σε περιοχές στρατιωτικών επιχειρήσεων. Τα συμβαλλόμενα μέρη δεν διαταράσσουν ούτε υποβαθμίζουν άσκοπα τα σήματα που διατίθενται για πολιτική χρήση.
      3.   Τα συμβαλλόμενα μέρη συμφωνούν επίσης το GPS και το GALILEO να είναι, κατά το μέγιστο δυνατόν, διαλειτουργικά σε επίπεδο μη στρατιωτικής χρήσης. Για να επιτευχθεί διαλειτουργικότητα και για να διευκολυνθεί η από κοινού χρήση των δύο συστημάτων, τα συμβαλλόμενα μέρη συμφωνούν να διαμορφώσουν γεοδαιτικά ισόβαθμα πλαίσια αναφοράς τα οποία να προσεγγίζουν όσο το δυνατόν περισσότερο το Διεθνές Επίγειο Σύστημα Αναφοράς (International Terrestrial Reference System). Τα συμβαλλόμενα μέρη συμφωνούν επίσης να μεταδίδονται οι χρονικές μετατοπίσεις μεταξύ των χρόνων των συστημάτων GALILEO και GPS στα μηνύματα πλοήγησης και τις αντίστοιχες υπηρεσίες τους, όπως τονίζεται στο έγγραφο με τίτλο «Καθορισμός της Προσωρινής Διεπαφής Χρονικής Μετατόπισης GPS/GALILEO» που αναφέρεται στο Παράρτημα.
      4.   Τα συμβαλλόμενα μέρη συμφωνούν η ομάδα εργασίας για τη συμβατότητα ραδιοσυχνότητας και τη διαλειτουργικότητα, η οποία έχει συσταθεί σύμφωνα με το άρθρο 13, να συνεχίσει το έργο που ήδη επιτελεί με σκοπό να επιτευχθεί, μεταξύ άλλων:

                  (α)

                  συμβατότητα ραδιοσυχνότητας στον εκσυγχρονισμό ή την εξέλιξη οιουδήποτε από τα δύο συστήματα· (Τα συμβαλλόμενα μέρη χρειάζεται να εξετάσουν περαιτέρω τη συμβατότητα ραδιοσυχνότητας του GALILEO και του GPS III).

                  (β)

                  προηγμένη δυνατότητα διάθεσης και αξιοπιστία σήματος με συμπληρωματικές αρχιτεκτονικές των συστημάτων προς όφελος των χρηστών παγκοσμίως.

                  (γ)

                  διαλειτουργικότητα σε επίπεδο μη στρατιωτικού χρήστη.

            5.   Για να επιτευχθεί συμβατότητα ραδιοσυχνότητας και διαλειτουργικότητα σε επίπεδο μη στρατιωτικού χρήστη, τα συμβαλλόμενα μέρη εξασφαλίζουν ότι οι επεκτάσεις τους πληρούν τις απαιτήσεις της ΔΟΠΑ, του ΔΝΟ και της ITU, έναντι των οποίων τα συμβαλλόμενα μέρη δεσμεύονται, και τις απαιτήσεις που τα συμβαλλόμενα μέρη κρίνουν αμοιβαία αποδεκτές.
      6.   Η παρούσα συμφωνία δεν υποκαθιστά, τροποποιεί ή παρεκκλίνει από τα πρότυπα, τις διαδικασίες, τους κανόνες, τις ρυθμίσεις και τις συνιστώμενες πρακτικές που εκδίδει η ITU. Τα συμβαλλόμενα μέρη επιβεβαιώνουν την πρόθεσή τους να ενεργούν κατά τρόπο σύμφωνο προς το ρυθμιστικό πλαίσιο και τις διεργασίες του εν λόγω φορέα.
      Άρθρο 5
      Πρότυπα, Πιστοποίηση, Ρυθμιστικά Μέτρα και Εντολές
      Τα συμβαλλόμενα μέρη συμφωνούν να προβαίνουν σε μεταξύ τους διαβουλεύσεις πριν λάβουν οιοδήποτε μέτρο το οποίο:

                  (1)

                  θεσπίζει, άμεσα ή έμμεσα (όπως μέσω περιφερειακής οργάνωσης), πρότυπα σχεδιασμού ή επιδόσεων, απαιτήσεις πιστοποίησης, απαιτήσεις έκδοσης αδείας, τεχνικούς κανονισμούς ή παρεμφερείς απαιτήσεις για τα πολιτικής χρήσης σήματα ή υπηρεσίες δορυφορικής πλοήγησης και χρονοπροσδιορισμού, τις επεκτάσεις, τις υπηρεσίες προστιθεμένης αξίας, τον εξοπλισμό δορυφορικής πλοήγησης και χρονοπροσδιορισμού, τους παρόχους πολιτικής χρήσης σημάτων ή υπηρεσιών δορυφορικής πλοήγησης και χρονοπροσδιορισμού, ή τους παρόχους υπηρεσιών προστιθεμένης αξίας· ή

                  (2)

                  έχει ως άμεσο ή έμμεσο αποτέλεσμα την εξουσιοδότηση χρήσης οιωνδήποτε πολιτικής χρήσης σημάτων ή υπηρεσιών δορυφορικής πλοήγησης και χρονοπροσδιορισμού, υπηρεσίας προστιθεμένης αξίας, επέκτασης, ή εξοπλισμού δορυφορικής πλοήγησης και χρονοπροσδιορισμού στην αντίστοιχη επικράτεια (εκτός εάν η εν λόγω εξουσιοδότηση έχει επιτραπεί ρητά από τη ΔΟΠΑ ή τον ΔΝΟ).

            Άρθρο 6
      Μη εισαγωγή διακρίσεων και εμπορία
      1.   Τα συμβαλλόμενα μέρη επιβεβαιώνουν ότι η προσέγγισή τους δεν εισάγει διακρίσεις σε ό,τι αφορά την εμπορία προϊόντων και υπηρεσιών σχετιζόμενων με τα πολιτικής χρήσης σήματα ή υπηρεσίες δορυφορικής πλοήγησης και χρονοπροσδιορισμού, τις επεκτάσεις και τις υπηρεσίες προστιθέμενης αξίας.
      2.   Τα συμβαλλόμενα μέρη επιβεβαιώνουν ότι τα μέτρα που αφορούν προϊόντα και υπηρεσίες σχετιζόμενες με τα πολιτικής χρήσης σήματα ή υπηρεσίες δορυφορικής πλοήγησης και χρονοπροσδιορισμού, τις επεκτάσεις και τις υπηρεσίες προστιθεμένης αξίας δεν πρέπει να χρησιμοποιούνται ως κεκαλυμμένος περιορισμός ή μη αναγκαίο εμπόδιο στο διεθνές εμπόριο.
      3.   Η ομάδα εργασίας εμπορίου και πολιτικών εφαρμογών που συστήνεται βάσει του άρθρου 13 εξετάζει, μεταξύ άλλων, θέματα μη εισαγωγής διακρίσεων και άλλα θέματα εμπορίου που αφορούν τα πολιτικής χρήσης σήματα ή υπηρεσίες δορυφορικής πλοήγησης και χρονοπροσδιορισμού, τις επεκτάσεις, τις υπηρεσίες προστιθεμένης αξίας, και τα προϊόντα δορυφορικής πλοήγησης και χρονοπροσδιορισμού, καθώς και εκείνα των τυχόν πρόσθετων δεσμεύσεων στα αντίστοιχα διμερή ή πολυμερή φόρα.
      Άρθρο 7
      Ανοικτή πρόσβαση στα πολιτικής χρήσης σήματα δορυφορικής πλοήγησης και χρονοπροσδιορισμού
      1.   Εξαιρουμένων των περιπτώσεων εθνικής ασφάλειας, τα συμβαλλόμενα μέρη δεν περιορίζουν τη χρήση ή την πρόσβαση στις πληροφορίες εντοπισμού θέσης, πλοήγησης και χρονοπροσδιορισμού των αντίστοιχων ανοικτών υπηρεσιών τους στους χρήστες, ούτε επίσης περιορίζουν τις επεκτάσεις. Η παρούσα διάταξη δεν αποκλείει τη δυνατότητα να έχουν πρόσβαση στις πληροφορίες αυτές άλλες οντότητες, όπως οι κατασκευαστές εξοπλισμού δορυφορικής πλοήγησης και χρονοπροσδιορισμού, με την προϋπόθεση εμπορικών ρυθμίσεων που δεν εισάγουν διακρίσεις.
      2.   Τα συμβαλλόμενα μέρη καταβάλλουν προσπάθεια να παρέχουν σήματα για τις υπηρεσίες ασφάλειας της ανθρώπινης ζωής με το απαιτούμενο επίπεδο ασφάλειας, όπως αυτό αναγνωρίζεται από τους αρμόδιους διεθνείς φορείς.
      Άρθρο 8
      Ανοικτή πρόσβαση σε πληροφορίες
      1.   Τηρουμένων των ισχυόντων εξαγωγικών ελέγχων, τα συμβαλλόμενα μέρη συμφωνούν να δημοσιοποιούν χωρίς διακρίσεις επαρκείς πληροφορίες σχετικά με τα πολιτικής χρήσης σήματα ή υπηρεσίες δορυφορικής πλοήγησης και χρονοπροσδιορισμού και τις επεκτάσεις τους, να εξασφαλίζουν ίσες ευκαιρίες στα πρόσωπα που ζητούν να χρησιμοποιήσουν τα σήματα αυτά, να κατασκευάσουν εξοπλισμό για τη χρήση των σημάτων αυτών ή να παρέχουν υπηρεσίες προστιθεμένης αξίας στις οποίες χρησιμοποιούνται τα σήματα αυτά. Οι εν λόγω πληροφορίες περιλαμβάνουν τις προδιαγραφές των σημάτων, χωρίς να περιορίζονται σε αυτό, καθώς και στοιχεία όπως ελάχιστους όρους χρήσης, χαρακτηριστικά ραδιοσυχνότητας, και δομή μηνυμάτων πλοήγησης.
      2.   Εφόσον ένα από τα συμβαλλόμενα μέρη παρέχει πολιτικής χρήσης σήματα ή υπηρεσίες δορυφορικής πλοήγησης και χρονοπροσδιορισμού, επεκτάσεις, ή υπηρεσίες προστιθεμένης αξίας για πολιτική χρήση που είναι κρυπτοθετημένες ή έχουν άλλα χαρακτηριστικά τα οποία επιτρέπουν στον πάροχο της υπηρεσίας δορυφορικής πλοήγησης να απαγορεύει την πρόσβαση, το συμβαλλόμενο μέρος, τηρουμένων των ισχυόντων εξαγωγικών ελέγχων, επιτρέπει, χωρίς διακρίσεις, στους κατασκευαστές εξοπλισμού δορυφορικής πλοήγησης και χρονοπροσδιορισμού ή επεκτάσεων ή στους παρόχους υπηρεσιών προστιθεμένης αξίας, την πρόσβαση στις πληροφορίες που χρειάζονται για να ενσωματώσουν τη συγκεκριμένη κρυπτοθέτηση ή άλλο παρεμφερές χαρακτηριστικό στον εξοπλισμό τους, με αδειοδότηση για τις αναγκαίες πληροφορίες ή με άλλα μέσα σε τιμές αγοράς.
      Άρθρο 9
      Διανοητική ιδιοκτησία
      Η παρούσα συμφωνία δεν θίγει τα δικαιώματα διανοητικής ιδιοκτησίας που σχετίζονται με τα σήματα, τις υπηρεσίες ή τα προϊόντα δορυφορικής πλοήγησης και χρονοπροσδιορισμού.
      Άρθρο 10
      Ανάκτηση του κόστους των σημάτων δορυφορικής πλοήγησης και χρονοπροσδιορισμού πολιτικής χρήσης
      1.   Κάθε συμβαλλόμενο μέρος καταβάλλει προσπάθεια να παρέχει σήματα δορυφορικής πλοήγησης και χρονοπροσδιορισμού ανοικτής υπηρεσίας χωρίς άμεση επιβολή τελών τελικής χρήσης ή επέκτασης.
      2.   Εφόσον ένα συμβαλλόμενο μέρος εφαρμόζει σύστημα επιβολής τελών στους χρήστες της διεθνούς αεροπορίας ή της ασφάλειας στη θάλασσα, το σύστημα πρέπει να είναι σύμφωνο με τις συστάσεις της ΔΟΠΑ ή του ΔΝΟ.
      3.   Τα συμβαλλόμενα μέρη συμβουλεύονται το ένα το άλλο εφόσον χρειάζεται στα θέματα της πολιτικής που ασκείται για την ανάκτηση του κόστους. Τα συμβαλλόμενα μέρη ενθαρρύνουν πρακτικά διαβήματα για να εξασφαλισθεί διαφάνεια και απόδοση ευθυνών για τέλη που προκύπτουν από την παροχή των υπηρεσιών τους.
      Άρθρο 11
      Συμβατότητα με την εθνική ασφάλεια και χρήση φάσματος
      1.   Τα συμβαλλόμενα μέρη εργάζονται από κοινού για να προωθούν την κατάλληλη χορήγηση συχνότητας για τα σήματα δορυφορικής πλοήγησης και χρονοπροσδιορισμού, για να εξασφαλίσουν συμβατότητα ραδιοσυχνοτήτων στη χρήση του φάσματος μεταξύ των σημάτων τους, για να καταβάλλουν κάθε εφικτή προσπάθεια με σκοπό την αμοιβαία προστασία των σημάτων τους από παρεμβολές εκπομπών ραδιοσυχνοτήτων άλλων συστημάτων, και για να προωθήσουν την εναρμονισμένη χρήση του φάσματος σε παγκόσμια κλίμακα, ιδίως στην ITU. Τα συμβαλλόμενα μέρη συνεργάζονται σε ό,τι αφορά την αναγνώριση των πηγών παρεμβολής και προβαίνουν σε κατάλληλες ενέργειες.
      2.   Τα συμβαλλόμενα μέρη προτίθενται να προλαμβάνουν την εχθρική χρήση των υπηρεσιών δορυφορικής πλοήγησης και χρονοπροσδιορισμού και ταυτόχρονα να διατηρούν τις υπηρεσίες αυτές εκτός των πεδίων εχθροπραξιών. Προς το σκοπό αυτό, συμμορφώνουν τα αντίστοιχα σήματά τους δορυφορικής πλοήγησης και χρονοπροσδιορισμού με τα κριτήρια Συμβατότητας με την Εθνική Ασφάλεια που ορίζονται στα έγγραφα με τίτλο «Συμμόρφωση Συμβατότητας με την Εθνική Ασφάλεια των Σημάτων GPS και GALILEO στη ζώνη των 1 559-1 610 MHz, Μέρος 1, Μέρος 2 και Μέρος 3» (στο εξής «Έγγραφα Κριτηρίων, Παραδοχών και Μεθοδολογίας»), τα οποία αναφέρονται στο συνημμένο Παράρτημα, χρησιμοποιώντας τη μεθοδολογία και τις παραδοχές που περιλαμβάνονται στα Έγγραφα Κριτηρίων, Παραδοχών και Μεθοδολογίας.
      3.   Τα συμβαλλόμενα μέρη συμφωνούν οι δομές των σημάτων που προδιαγράφονται στο Παράρτημα της παρούσας συμφωνίας να είναι σύμφωνες με τα κριτήρια Συμβατότητας με την Εθνική Ασφάλεια που καθορίζεται στα Έγγραφα Κριτηρίων, Παραδοχών και Μεθοδολογίας.
      4.   Για να διατηρείται και να βελτιώνεται συνεχώς η ποιότητα και η ασφάλεια των υπηρεσιών, χρειάζεται τα συστήματα να ανταποκρίνονται αποτελεσματικά στις απρόβλεπτες τεχνολογικές μεταβολές, στις ανάγκες των χρηστών και στο περιβάλλον φάσματος. Τα συμβαλλόμενα μέρη προτίθενται να επιδιώξουν τον εκσυγχρονισμό και την ανάπτυξη των συστημάτων τους και ταυτόχρονα να διατηρήσουν την ασφάλεια και τα εμπορικά οφέλη των συμβατών και διαλειτουργικών κοινών σημάτων πολιτικής χρήσης.
      5.   Τα συμβαλλόμενα μέρη αλληλοενημερώνονται και αλληλοσυμβουλεύονται σχετικά με την εφαρμογή της βασικής δομής των σημάτων που προδιαγράφεται στο Παράρτημα. Το ένα συμβαλλόμενο μέρος ενημερώνει το άλλο γραπτώς μέσω της διπλωματικής οδού εάν επιθυμεί στο μέλλον να κάνει αλλαγές ή προσθήκες στη βασική δομή των σημάτων που έχουν συμφωνηθεί και προδιαγράφονται στο παράρτημα.
      6.   Εφόσον ένα συμβαλλόμενο μέρος εκφράσει ανησυχίες για τη Συμβατότητα με την Εθνική Ασφάλεια, όπως λαμβάνεται υπόψη στα Έγγραφα Κριτηρίων, Παραδοχών και Μεθοδολογίας, ή για τη συμβατότητα ραδιοσυχνότητας, εντός προθεσμίας τριών μηνών από την παραλαβή της κοινοποίησης που αναφέρεται στην παράγραφο 5, το άλλο συμβαλλόμενο μέρος δεν αντιτίθεται στην έγκριση και την εφαρμογή της εναλλακτικής δομής σημάτων που προδιαγράφεται στην κοινοποίηση. Εάν ένα συμβαλλόμενο μέρος εκφράσει ανησυχίες για τη Συμβατότητα με την Εθνική Ασφάλεια ή τη συμβατότητα ραδιοσυχνότητας εντός αυτής της χρονικής περιόδου, τα συμβαλλόμενα μέρη προβαίνουν χωρίς καθυστέρηση σε διαβουλεύσεις προκειμένου να επαληθεύσουν εάν η εναλλακτική δομή σημάτων είναι σύμφωνη με τα κριτήρια Συμβατότητας με την Εθνική Ασφάλεια, όπως ορίζεται στα Έγγραφα Κριτηρίων, Παραδοχών και Μεθοδολογίας, και με τη συμβατότητα ραδιοσυχνότητας, χρησιμοποιώντας για την ανάλυση συμβατότητας τα έγγραφα Παραδοχών και Μεθοδολογίας που αναφέρονται στο παράρτημα.
      7.   Τα συμβαλλόμενα μέρη συμφωνούν να χρησιμοποιήσουν την κοινή διαμόρφωση βάσης για την ανοικτή υπηρεσία του GALILEO και το μελλοντικό πολιτικής χρήσης σήμα του GPS III (Υπηρεσία εντοπισμού θέσης), όπως περιγράφεται στο παράρτημα. Τα συμβαλλόμενα μέρη εργάζονται από κοινού χωρίς καθυστέρηση για να επιτευχθεί βελτιστοποίηση της διαμόρφωσης στα συστήματά τους. Εάν ένα από τα συμβαλλόμενα μέρη κάνει αλλαγές ή προσθήκες στη διαμόρφωσή του για την ανοικτή υπηρεσία του GALILEO ή στο μελλοντικό πολιτικής χρήσης σήμα του GPS III, σύμφωνα με τη διαδικασία που ορίζεται στις παραγράφους 5 και 6, το άλλο συμβαλλόμενο μέρος δεν υποχρεούται να κάνει αλλαγές ή προσθήκες στη διαμόρφωσή του.
      8.   Τα συμβαλλόμενα μέρη συμφωνούν να μελετήσουν τα μέσα προστασίας της ασφαλούς κρατικής υπηρεσίας με βάση τη συμβατότητα με την εθνική ασφάλεια, στο πλαίσιο της ομάδας εργασίας σε θέματα ασφάλειας που συστήνεται βάσει του άρθρου 13, παράγραφος 2, στοιχείο (δ).
      Άρθρο 12
      Υπηρεσίες έρευνας και διάσωσης του GPS και του GALILEO
      Για τους δορυφόρους του GALILEO και τις μελλοντικές γενεές δορυφόρων του GPS προγραμματίζεται μια παγκόσμια υπηρεσία έρευνας και διάσωσης. Τα συμβαλλόμενα μέρη συμφωνούν ότι οι υπηρεσίες αυτές πρέπει να είναι συμβατές από άποψη ραδιοσυχνότητας και όσο το δυνατόν περισσότερο διαλειτουργικές σε επίπεδο χρήστη. Τα συμβαλλόμενα μέρη συνεργάζονται κατάλληλα σε θέματα που σχετίζονται με τις παγκόσμιες υπηρεσίες έρευνας και διάσωσης για τους δορυφόρους του GALILEO και τις μελλοντικές γενεές δορυφόρων του GPS στο Συμβούλιο COSPAS-SARSAT ή σε οιοδήποτε άλλο αμοιβαία αποδεκτό φόρουμ.
      Άρθρο 13
      Τρόποι εφαρμογής
      1.   Τα συμβαλλόμενα μέρη συστήνουν ομάδες εργασίας με βάση από κοινού συμφωνημένα θέματα. Σε κάθε ομάδα εργασίας περιλαμβάνεται η συμμετοχή, αναλόγως, των αρμοδίων αρχών των συμβαλλομένων μερών. Η συμμετοχή τρίτου μέρους στην ομάδα εργασίας επιτρέπεται μόνον κατόπιν κοινής συναίνεσης των συμβαλλομένων μερών.
      2.   Συστήνονται οι εξής ομάδες εργασίας σύμφωνα με την παράγραφο 1.

                  (α)

                  Μια ομάδα εργασίας με θέμα τη συμβατότητα ραδιοσυχνότητας και τη διαλειτουργικότητα των υπηρεσιών δορυφορικής πλοήγησης και χρονοπροσδιορισμού πολιτικής χρήσης.

                  (β)

                  Μια ομάδα εργασίας με θέμα τις εμπορικές και πολιτικές εφαρμογές.

                  (γ)

                  Μια ομάδα εργασίας με θέμα την προώθηση της συνεργασίας στο σχεδιασμό και την ανάπτυξη των συστημάτων δορυφορικής πλοήγησης και χρονοπροσδιορισμού της επόμενης γενεάς.

                  (δ)

                  Μια ομάδα εργασίας για τα θέματα ασφάλειας του GPS και του GALILEO, καθώς και για την ανταλλαγή πληροφοριών σχετικά με τις πιθανές εφαρμογές στις ασφαλείς κρατικές υπηρεσίες, όπως και για τις αλληλεπιδράσεις μεταξύ των σημάτων τους. Η ομάδα θα εργασθεί επίσης για τον καθορισμό των λεπτομερειών των διαδικασιών κοινοποίησης και διαβούλευσης που αναφέρονται στο άρθρο 11, όπως και για τις πιθανές διεπαφές.

            3.   Τα συμβαλλόμενα μέρη μπορούν να συντάξουν καταστατικά για τις ομάδες εργασίας που αναφέρονται στην παράγραφο 1, εφόσον χρειάζεται.
      4.   Όλες οι ανταλλαγές πληροφοριών, εξοπλισμού, τεχνολογίας ή άλλων δεδομένων (ακόμη και των διαβαθμισμένων), καθώς και η παροχή υπηρεσιών, σύμφωνα με την παρούσα συμφωνία, υπόκεινται σε όλους τους ισχύοντες νόμους και κανονισμούς, καθώς και στους νόμους και κανονισμούς εξαγωγικού ελέγχου. Όλες αυτές οι πληροφορίες, ο εξοπλισμός, η τεχνολογία ή άλλα διαβιβαζόμενα δεδομένα χρησιμοποιούνται μόνον για τους σκοπούς της παρούσας συμφωνίας και δεν διαβιβάζονται, ούτε χρησιμοποιούνται, σε τρίτη χώρα, επιχείρηση, πρόσωπο, οργάνωση ή κυβέρνηση χωρίς προηγουμένως τη γραπτή έγκριση του συμβαλλομένου μέρους προέλευσης.
      5.   Με βάση τους ισχύοντες νόμους και κανονισμούς και τις επίσημες κυβερνητικές πολιτικές, τα συμβαλλόμενα μέρη συμφωνούν να χειρίζονται όσο το δυνατόν συντομότερα τις αιτήσεις αδειών για την εξαγωγή προϊόντων, πληροφοριών, τεχνολογίας ή άλλων δεδομένων κατάλληλων για την ανάπτυξη και την εφαρμογή του GALILEO ή του GPS.
      6.   Οι διαβαθμισμένες πληροφορίες που σχετίζονται με την εφαρμογή της παρούσας συμφωνίας μπορούν να ανταλλάσσονται στις ομάδες εργασίας ή ειδάλλως μόνον σύμφωνα με τους όρους που ορίζονται στην παράγραφο 2 του Παραρτήματος της παρούσας συμφωνίας.
      7.   Τα συμβαλλόμενα μέρη συναντώνται εφόσον χρειάζεται, και κατ’ αρχήν μια φορά ετησίως, για να εκτιμούν κατά πόσον χρειάζονται ομάδες εργασίας, να καθορίζουν ή να τροποποιούν τα καταστατικά ομάδων εργασίας, και να εξετάζουν την πρόοδο εργασιών των ομάδων αυτών.
      Άρθρο 14
      Μεταγενέστερες δραστηριότητες
      Τα συμβαλλόμενα μέρη προτίθενται να προβούν σε συζητήσεις για μεταγενέστερη συμφωνία σχετικά με την πιθανή συνεργασία μεταξύ των συστημάτων τους δορυφορικής πλοήγησης και χρονοπροσδιορισμού πολιτικής χρήσης, τα οποία χρηματοδοτούνται και λειτουργούν ανεξάρτητα, όταν το GALILEO αποκτήσει επιχειρησιακή ικανότητα. Στις συζητήσεις αυτές τα συμβαλλόμενα μέρη προτίθενται να διερευνήσουν διάφορες συντονιστικές λύσεις, όπως η σύσταση ενός υψηλού επιπέδου συμβουλίου επαφής το οποίο θα συνεδριάζει μια ή δυο φορές ετησίως για να συζητεί θέματα πολιτικής και σχεδιασμού των μελλοντικών συστημάτων, η σύσταση μιας μικρής γραμματεία GPS-GALILEO η οποία θα ανταλλάσσει τα δεδομένα διεπαφής και θα εξασφαλίζει τον καθημερινό συντονισμό, και ο διορισμός υπαλλήλων οι οποίοι θα αποτελούν τους συνδέσμους και θα συμφωνηθούν από κοινού.
      Άρθρο 15
      Δραστηριότητες στα διεθνή φόρα
      Για να προωθηθούν και να τεθούν σε εφαρμογή οι στόχοι της παρούσας συμφωνίας, τα συμβαλλόμενα μέρη συνεργάζονται, εφόσον χρειάζεται, σε θέματα αμοιβαίου ενδιαφέροντος σχετιζόμενα με τα πολιτικής χρήσης σήματα και συστήματα δορυφορικής πλοήγησης και χρονοπροσδιορισμού, τις υπηρεσίες προστιθεμένης αξίας, και τα προϊόντα δορυφορικής πλοήγησης και χρονοπροσδιορισμού στη ΔΟΠΑ, την ITU, τον ΔΝΟ, τον ΠΟΕ και άλλους σχετικούς οργανισμούς και φόρα.
      Άρθρο 16
      Χρηματοδότηση
      Κάθε συμβαλλόμενο μέρος αναλαμβάνει το κόστος εκπλήρωσης των αντίστοιχων ευθυνών του με βάση την παρούσα συμφωνία. Οι υποχρεώσεις κάθε συμβαλλομένου μέρους σύμφωνα με την παρούσα συμφωνία εξαρτώνται από τη διάθεση των κατάλληλων χρηματοδοτικών πόρων.
      Άρθρο 17
      Διαβουλεύσεις και επίλυση διαφορών
      1.   Οιαδήποτε διαφορά που σχετίζεται ή προκύπτει από τους όρους, την ερμηνεία ή την εφαρμογή της παρούσας συμφωνίας επιλύεται με διαβουλεύσεις.
      2.   Οι αντιπρόσωποι του Συμβουλίου της Ευρωπαϊκής Ένωσης και της Ευρωπαϊκής Επιτροπής, αφενός και αφετέρου, των Ηνωμένων Πολιτειών συναντώνται εφόσον χρειάζεται για να προβούν στις διαβουλεύσεις που προβλέπονται στην παράγραφο 1 και στο άρθρο 5, στο άρθρο 10 παράγραφος 3, και στο άρθρο 11 παράγραφοι 5 και 6.
      3.   Η παρούσα συμφωνία δεν θίγει το δικαίωμα των συμβαλλομένων μερών να προσφεύγουν στη διαδικασία διακανονισμού των διαφορών με βάση τις συμφωνίες του ΠΟΕ.
      Άρθρο 18
      Ορισμός των συμβαλλομένων μερών
      Για τους σκοπούς της παρούσας συμφωνίας, ως «συμβαλλόμενα μέρη» νοούνται η Ευρωπαϊκή Κοινότητα ή τα κράτη μέλη της ή η Ευρωπαϊκή Κοινότητα και τα κράτη μέλη της, εντός των αντίστοιχων πεδίων δικαιοδοσίας τους, αφενός και αφετέρου, οι Ηνωμένες Πολιτείες.
      Άρθρο 19
      Ευθύνη
      1.   Τα συμβαλλόμενα μέρη ευθύνονται για τη μη συμμόρφωσή τους στις υποχρεώσεις τους με βάση την παρούσα συμφωνία.
      2.   Εφόσον είναι ασαφές εάν μια υποχρέωση με βάση την παρούσα συμφωνία εμπίπτει στην αρμοδιότητα της Ευρωπαϊκής Κοινότητας ή των κρατών μελών της, κατόπιν αιτήματος των Ηνωμένων Πολιτειών, η Ευρωπαϊκή Κοινότητα και τα κράτη μέλη της παρέχουν τις αναγκαίες πληροφορίες. Η μη παροχή πληροφοριών σε εύθετο χρόνο ή η παροχή αντιφατικών πληροφοριών οδηγεί σε από κοινού και εις ολόκληρη ευθύνη.
      Άρθρο 20
      Έναρξη ισχύος και καταγγελία
      1.   Η παρούσα συμφωνία τίθεται σε ισχύ την ημερομηνία κατά την οποία η Ευρωπαϊκή Κοινότητα και τα κράτη μέλη της και οι Ηνωμένες Πολιτείες ενημερώσουν τον θεματοφύλακα με διπλωματικές διακοινώσεις τους ότι ολοκληρώθηκαν οι αντίστοιχες εσωτερικές τους διαδικασίες που είναι αναγκαίες για την έναρξη ισχύος.
      2.   Η παρούσα συμφωνία υπόκειται στην προσχώρηση των κρατών που καθίστανται κράτη μέλη της Ευρωπαϊκής Ένωσης μετά την ημερομηνία υπογραφής της από τα συμβαλλόμενα μέρη.
      3.   Με την επιφύλαξη της παραγράφου 1, τα συμβαλλόμενα μέρη συμφωνούν στην προσωρινή εφαρμογή της παρούσας συμφωνίας από την πρώτη ημέρα του μήνα που έπεται της ημερομηνίας κατά την οποία τα συμβαλλόμενα μέρη θα έχουν κοινοποιήσει αμοιβαία την ολοκλήρωση των αναγκαίων προς το σκοπό αυτό εσωτερικών τους διαδικασιών.
      4.   Η Ευρωπαϊκή Κοινότητα τελεί ως θεματοφύλακας της παρούσας συμφωνίας.
      5.   Η παρούσα συμφωνία παραμένει σε ισχύ επί δέκα έτη. Τουλάχιστον τρεις μήνες πριν τη λήξη της αρχικής 10ετούς περιόδου, τα συμβαλλόμενα μέρη αλληλοενημερώνονται για την πρόθεσή τους να παρατείνουν τη συμφωνία για μια περίοδο πέντε ετών. Στη συνέχεια, η συμφωνία παρατείνεται αυτόματα για πρόσθετες πενταετείς περιόδους, εκτός εάν η Ευρωπαϊκή Κοινότητα και τα κράτη μέλη της, αφενός ή αφετέρου, οι Ηνωμένες Πολιτείες ειδοποιήσουν γραπτώς τον θεματοφύλακα τουλάχιστον τρεις μήνες πριν τη λήξη οιασδήποτε μετέπειτα πενταετούς περιόδου για την πρόθεσή τους να μην παρατείνουν τη συμφωνία.
      6.   Η παρούσα συμφωνία μπορεί να τροποποιηθεί μόνον κατόπιν συναίνεσης των συμβαλλομένων μερών. Κάθε τροποποίηση της παρούσας συμφωνίας υπόκειται στην έγκριση των συμβαλλομένων μερών σύμφωνα με τις αντίστοιχες εσωτερικές τους διαδικασίες.
      7.   Τα συμβαλλόμενα μέρη θα επανεξετάσουν την παρούσα συμφωνία το 2008 και τότε θα κρίνουν εάν θα την τροποποιήσουν σύμφωνα με τη διαδικασία της παραγράφου 6.
      8.   Τα συμβαλλόμενα μέρη μπορούν να καταγγείλουν την παρούσα συμφωνία κατόπιν γραπτής προειδοποίησης ενός έτους.

         Συνήφθη στο Dromoland Castle, Co. Clare, την εικοστή έκτη ημέρα του Ιουνίου 2004, σε δύο αντίγραφα στη δανική, ολλανδική, αγγλική, φινλανδική, γαλλική, γερμανική, ελληνική, ιταλική, πορτογαλική, ισπανική, σουηδική, τσεχική, εσθονική, ουγγρική, λεττονική, λιθουανική, μαλτεζική, πολωνική, σλοβακική και σλοβενική γλώσσα. Η αγγλική είναι η αυθεντική γλώσσα.

            Pour le Royaume de Belgique
            Voor het Koninkrijk België
            Für das Königreich Belgien

            Cette signature engage également la Communauté française, la Communauté flamande, la Communauté germanophone, la Région wallonne, la Région flamande et la Région de Bruxelles-Capitale.
            Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.
            Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.

            Za Českou republiku

            På Kongeriget Danmarks vegne

            Für die Bundesrepublik Deutschland

            Eesti Vabariigi nimel

            Гια την Ελληvιкή Δημoкρατία

            Por el Reino de España

            Pour la République française

            Thar cheann Na hÉireann
            For Ireland

            Per la Repubblica italiana

            Гια την Κυπριαкή Δημoкρατία,

            Latvijas Republikas vārdā

            Lietuvos Respublikos vardu

            Pour le Grand-Duché de Luxembourg

            A Magyar Köztársaság részéről

            Għar-Repubblika ta’ Malta

            Voor het Koninkrijk der Nederlanden

            Für die Republik Österreich

            W imieniu Rzeczypospolitej Polskiej

            Pela República Portuguesa

            Za Republiko Slovenijo

            Za Slovenskú republiku

            Suomen tasavallan puolesta

            För Konungariket Sverige

            For the United Kingdom of Great Britain and Northern Ireland

            Por la Comunidad Europea
            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā
            Europos bendrijos vardu
            Az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Za Európske spoločenstvo
            Za Evropsko skupnost
            Euroopan yhteisön puolesta
            På Europeiska gemenskapens vägnar

            For the United States of America

         ΠΑΡΑΡΤΗΜΑ

            ΔΟΜΕΣ ΣΗΜΑΤΩΝ ΤΟΥ GPS ΚΑΙ ΤΟΥ GALILEO

                     (1)

                     Για λόγους Συμβατότητας με την Εθνική Ασφάλεια, αποφυγής απαράδεκτων παρεμβολών στη ραδιοσυχνότητα, και καταλληλότητας των επιδόσεων του GNSS, τα συμβαλλόμενα μέρη συμφωνούν στις βασικές δομές σημάτων που περιγράφονται στη συνέχεια:

                                 —

                                 Η ασφαλής κρατική υπηρεσία του GALILEO στη ζώνη των 1 559-1 610 MHz, με χρήση συνημιτονοειδούς φασικής διαμόρφωσης της Δυαδικής Μετατόπισης Φέρουσας (Binary Offset Carrier (BOC)) με υποφέρουσα συχνότητα 15,345 MHz και ρυθμό κώδικα 2,5575 mega-chips ανά δευτερόλεπτο (Mcps) στα 1 575,42 MHz (συνημιτονοειδής φασική διαμόρφωση BOC (15, 2,5)), και η ισχύς σήματος που περιγράφεται στο έγγραφο που αναφέρεται στη συνέχεια με τίτλο «Παραδοχές αναφοράς για τις αναλύσεις συμβατότητας GPS/GALILEO.»

                                 —

                                 Οι δομές σήματος του GALILEO για κάθε άλλη ή για όλες τις άλλες υπηρεσίες, στις οποίες συμπεριλαμβάνεται η Ανοικτή Υπηρεσία (Open Service (OS)), η υπηρεσία Ασφάλειας της Ανθρώπινης Ζωής (Safety-of-Life (SoL)), και η Εμπορική Υπηρεσία (Commercial Service (CS)), στη ζώνη των 1 559-1 610 MHz, με χρήση συνημιτονοειδούς φασικής διαμόρφωσης της Δυαδικής Μετατόπισης Φέρουσας (Binary Offset Carrier (BOC)) με υποφέρουσα συχνότητα 1,023 MHz και ρυθμό κώδικα 1,023 mega-chips ανά δευτερόλεπτο (Mcps) (BOC (1,1)) στα 1 575,42 MHz, και η ισχύς σήματος που περιγράφεται στο έγγραφο που αναφέρεται στη συνέχεια με τίτλο «Παραδοχές αναφοράς για τις αναλύσεις συμβατότητας GPS/GALILEO.»

                                 —

                                 Η δομή σήματος του GPS στη ζώνη των 1 559-1 610 MHz, στα 1 575,42 MHz, θα είναι διαμόρφωση Δυαδικής Φασικής Μετατόπισης (Binary Phase Shift Key (BPSK)) με ρυθμό κώδικα 1,023 Mcps· διαμόρφωση BPSK με ρυθμό κώδικα 10,23 Mcps· και διαμόρφωση BOC με υποφέρουσα συχνότητα 10,23 MHz και ρυθμό κώδικα 5,115 Mcps, και η ισχύς σήματος που περιγράφεται στο έγγραφο που αναφέρεται στη συνέχεια με τίτλο «Παραδοχές αναφοράς για τις αναλύσεις συμβατότητας GPS/GALILEO.» Στο μέλλον θα προστεθεί σε αυτήν τη δομή σήματος διαμόρφωση BOC (1, 1) στα 1 575,42 MHz.

                     (2)

                     Οι διαβαθμισμένες παραδοχές και η μεθοδολογία που χρησιμοποιούνται για να καθορισθούν τα κριτήρια Συμβατότητας με την Εθνική Ασφάλεια, καθώς και τα ίδια τα κριτήρια, περιλαμβάνονται στα εξής έγγραφα: National Security Compatibility Compliance for GPS and GALILEO Signals in the 1 559-1 610 MHz Band, Part 1, Part 2 and Part 3 (Συμμόρφωση Συμβατότητας με την Εθνική Ασφάλεια των σημάτων GPS και GALILEO στη ζώνη των 1559-1610 MHz, Μέρος 1, Μέρος 2 και Μέρος 3), (στο εξής, «Μέρος 1,»«Μέρος 2,» και «Μέρος 3,» αντίστοιχα) της 9ης Ιουνίου 2004, όπου θα περιληφθούν οιεσδήποτε μελλοντικές τροποποιήσεις, αλλαγές ή μεταβολές των εγγράφων αυτών στις οποίες θα συμφωνήσουν τα συμβαλλόμενα μέρη σύμφωνα με την παράγραφο 6.α. του παρόντος Παραρτήματος. Πρόσβαση στο Μέρος 1, το Μέρος 2 και το Μέρος 3 θα έχουν μόνον οι Ηνωμένες Πολιτείες και όσα κράτη μέλη είναι συμβαλλόμενα μέρη της Συμφωνίας Γενικής Ασφάλειας Στρατιωτικών Πληροφοριών (General Security of Military Information Agreement) (στο εξής «GSOMIA») ή της Συμφωνίας Γενικής Ασφάλειας Πληροφοριών (General Security of Information Agreement) (στο εξής «GSOIA») με τις Ηνωμένες Πολιτείες, οι οποίες θα ισχύουν για την πρόσβαση, τη συντήρηση, τη χρήση και τη δημοσιοποίηση αυτών των διαβαθμισμένων εγγράφων. Εφόσον στο μέλλον συναφθεί συμφωνία για την ασφάλεια πληροφοριών μεταξύ της Ευρωπαϊκής Κοινότητας και των Ηνωμένων Πολιτειών, η συμφωνία θα διέπει την πρόσβαση, τη συντήρηση, τη χρήση και τη δημοσιοποίηση του Μέρους 1, του Μέρους 2 και του Μέρους 3. Προς το παρόν, οι αντιπρόσωποι της Ευρωπαϊκής Επιτροπής και τα μέλη του προσωπικού της Κοινής Επιχείρησης GALILEO και της Ευρωπαϊκής Υπηρεσίας Διαστήματος έχουν προφορική και οπτική πρόσβαση στο Μέρος 2 για την εφαρμογή της παρούσας οδηγίας και τη συμμόρφωση προς αυτήν, με βάση την αποκατεστημένη διασάφηση ασφαλείας με κράτος μέλος που έχει GSOMIA ή GSOIA με τις Ηνωμένες Πολιτείες, σύμφωνα με τους εθνικούς νόμους και διαδικασίες ασφαλείας του κράτους μέλους, και με την GSOMIA ή GSOIA με τις Ηνωμένες Πολιτείες. Οι αντιπρόσωποι της Ευρωπαϊκής Επιτροπής και τα μέλη του προσωπικού της Κοινής Επιχείρησης GALILEO και της Ευρωπαϊκής Υπηρεσίας Διαστήματος έχουν πρόσβαση στο Μέρος 1 και στο Μέρος 3 σύμφωνα με τους ισχύοντες κανόνες ασφαλείας. Οι διαβαθμισμένες πληροφορίες θα προστατεύονται πάντοτε και η διαχείρισή τους θα γίνεται μόνον σε μονάδες για τις οποίες υπάρχει κατάλληλη διασάφηση ασφαλείας σύμφωνα με τους ισχύοντες νόμους και διαδικασίες ασφαλείας και την GSOMIA ή την GSOIA.

                     (3)

                     Οι παραδοχές για τις αναλύσεις συμβατότητας της ραδιοσυχνότητας σήματος περιλαμβάνονται στο εξής έγγραφο: «Παραδοχές αναφοράς για τις αναλύσεις συμβατότητας GPS/GALILEO (Reference Assumptions for GPS/GALILEO Compatibility Analyses)», της 9ης Ιουνίου 2004, όπως επίσης και οι τυχόν τροποποιήσεις, αλλαγές ή μεταβολές του εγγράφου αυτού, στις οποίες θα συμφωνήσουν τα συμβαλλόμενα μέρη.

                     (4)

                     Η μεθοδολογία για την ανάλυση της συμβατότητας ραδιοσυχνότητας περιλαμβάνεται στο εξής έγγραφο: «Models and Methodology for GPS/GALILEO Radio Frequency Compatibility Analyses (Μοντέλα και μεθοδολογία ανάλυσης της συμβατότητας ραδιοσυχνότητας GPS/GALILEO)», της 18ης Ιουνίου 2004, όπως επίσης και οι τυχόν τροποποιήσεις, αλλαγές ή μεταβολές του εγγράφου αυτού, στις οποίες θα συμφωνήσουν τα συμβαλλόμενα μέρη.

                     (5)

                     Η πρόβλεψη της χρονικής μετατόπισης μεταξύ των συστημάτων χρόνου του GALILEO και του GPS στα μηνύματα πλοήγησης των αντίστοιχων υπηρεσιών τους περιέχεται στο εξής έγγραφο: «GPS/GALILEO Time Offset Preliminary Interface Definition (Καθορισμός προσωρινής διεπαφής χρονικής μετατόπισης του GALILEO)» της 20ής Μαρτίου 2003, όπως επίσης και οι τυχόν τροποποιήσεις, αλλαγές ή μεταβολές του εγγράφου αυτού, στις οποίες θα συμφωνήσουν τα συμβαλλόμενα μέρη.

                     (6)

                                 α)

                                 Με την επιφύλαξη του άρθρου 20, παράγραφος 6, οι τυχόν τροποποιήσεις, αλλαγές ή μεταβολές των εγγράφων με τίτλο «National Security Compatibility Compliance for GPS and GALILEO Signals in the 1 559-1 610 MHz Band, Part 1, Part 2 and Part 3» θα αποφασισθούν με την κοινή συναίνεση υπο-ομάδας της ομάδας εργασίας που συστήνεται βάσει του άρθρου 13, παράγραφος 2, στοιχείο (δ) και απαρτίζεται από αντιπροσώπους των Ηνωμένων Πολιτειών, αφενός και αφετέρου, από αντιπροσώπους της Ευρωπαϊκής Επιτροπής, οι οποίοι ενεργούν εξ ονόματος της Ευρωπαϊκής Κοινότητας και έχουν πρόσβαση σε αυτά τα διαβαθμισμένα έγγραφα σύμφωνα με την παράγραφο 2 του παρόντος Παραρτήματος, και από αντιπροσώπους των κρατών μελών που έχουν πρόσβαση σε αυτά τα διαβαθμισμένα έγγραφα σύμφωνα με την παράγραφο 2 του παρόντος Παραρτήματος. Οι εν λόγω αποφάσεις είναι δεσμευτικές για τα συμβαλλόμενα μέρη.

                                 β)

                                 Με την επιφύλαξη του άρθρου 20, παράγραφος 6, οι τυχόν τροποποιήσεις, αλλαγές ή μεταβολές των κάτωθι εγγράφων θα εγκριθούν με την κοινή συναίνεση των κατάλληλων αντιπροσώπων των συμβαλλομένων μερών στην ομάδα εργασίας που συστήνεται βάσει του άρθρου 13, παράγραφος 2, στοιχείο (α), καθώς και των Ηνωμένων Πολιτειών: «Reference Assumptions for GPS/GALILEO Compatibility Analyses»; «Models and Methodology for GPS/GALILEO Radio Frequency Compatibility Analyses»; «GPS/GALILEO Time Offset Preliminary Interface Definition». Οι εν λόγω αποφάσεις είναι δεσμευτικές για τα συμβαλλόμενα μέρη.


title: 2013/566/ΕΕ: Απόφαση του Ευρωπαϊκού Κοινοβουλίου, της 17ης Απριλίου 2013 , σχετικά με την απαλλαγή για την εκτέλεση του προϋπολογισμού της Ευρωπαϊκής Αρχής Τραπεζών για το οικονομικό έτος 2011#Ψήφισμα του Ευρωπαϊκού Κοινοβουλίου, της 17ης Απριλίου 2013 , με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή για την εκτέλεση του προϋπολογισμού της Ευρωπαϊκής Αρχής Τραπεζών για το οικονομικό έτος 2011

text:
               16.11.2013

               EL

               Επίσημη Εφημερίδα της Ευρωπαϊκής Ένωσης

               L 308/196

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 17ης Απριλίου 2013
   σχετικά με την απαλλαγή για την εκτέλεση του προϋπολογισμού της Ευρωπαϊκής Αρχής Τραπεζών για το οικονομικό έτος 2011
   (2013/566/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της Ευρωπαϊκής Αρχής Τραπεζών για το οικονομικό έτος 2011,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της Ευρωπαϊκής Αρχής Τραπεζών για το οικονομικό έτος 2011, που συνοδεύεται από τις απαντήσεις της Αρχής (1),

               —

               έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη τον κανονισμό (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (4), και ιδίως το άρθρο 64,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Οικονομικής και Νομισματικής Πολιτικής (A7-0113/2013),

               1.

               χορηγεί απαλλαγή στον εκτελεστικό διευθυντή της Ευρωπαϊκής Αρχής Τραπεζών για την εκτέλεση του προϋπολογισμού της Αρχής για το οικονομικό έτος 2011·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της, στον εκτελεστικό διευθυντή της Ευρωπαϊκής Αρχής Τραπεζών, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 388 της 15.12.2012, σ. 60.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 331 της 15.12.2010, σ. 12.

      (5)  ΕΕ L 357 της 31.12.2002, σ. 72.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 17ης Απριλίου 2013
      με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή για την εκτέλεση του προϋπολογισμού της Ευρωπαϊκής Αρχής Τραπεζών για το οικονομικό έτος 2011
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς της Ευρωπαϊκής Αρχής Τραπεζών για το οικονομικό έτος 2011,

                  —

                  έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της Ευρωπαϊκής Αρχής Τραπεζών για το οικονομικό έτος 2011, που συνοδεύεται από τις απαντήσεις της Αρχής (1),

                  —

                  έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

                  —

                  έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

                  —

                  έχοντας υπόψη τον κανονισμό (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (4), και ιδίως το άρθρο 64,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Οικονομικής και Νομισματικής Πολιτικής (A7-0113/2013),

                  A.

                  λαμβάνοντας υπόψη ότι το Ελεγκτικό Συνέδριο δήλωσε πως απεκόμισε εύλογη βεβαιότητα ότι οι ετήσιοι λογαριασμοί της Ευρωπαϊκής Αρχής Τραπεζών (η Αρχή) για το οικονομικό έτος 2011 είναι αξιόπιστοι και ότι οι πράξεις στις οποίες βασίζονται είναι νόμιμες και κανονικές,

                  B.

                  λαμβάνοντας υπόψη ότι η Αρχή, ένας νεοσύστατος οργανισμός με έδρα το Λονδίνο, ιδρύθηκε με τον κανονισμό (ΕΕ) αριθ. 1093/2010 και άρχισε να λειτουργεί επίσημα την 1η Ιανουαρίου 2011 ως ανεξάρτητη αρχή,

                  Γ.

                  λαμβάνοντας υπόψη ότι η Αρχή θα πρέπει να θεωρηθεί από νομική άποψη ως μετεξέλιξη της προκατόχου της, Επιτροπής Ευρωπαϊκών Αρχών Τραπεζικής Εποπτείας (CEBS), και ότι συνεπώς, πέρα από τη νέα της εντολή έχει αναλάβει επίσης όλα τα υπάρχοντα και τρέχοντα καθήκοντα και ευθύνες από την CEBS,

                  Δ.

                  λαμβάνοντας υπόψη ότι η Αρχή αποτελεί οργανικό τμήμα του Ευρωπαϊκού Συστήματος Χρηματοπιστωτικών Εποπτικών Αρχών και συνεργάζεται στενά με τις αδελφές αρχές της, την Ευρωπαϊκή Επιτροπή Ασφαλίσεων και Επαγγελματικών Συντάξεων και την Ευρωπαϊκή Αρχή Κινητών Αξιών και Αγορών, στο πλαίσιο Μεικτής Επιτροπής, καθώς και με το Ευρωπαϊκό Συμβούλιο Συστημικού Κινδύνου,

                  E.

                  λαμβάνοντας υπόψη ότι ο συνολικός προϋπολογισμός της Αρχής για το 2011 ανήλθε σε 12 685 000 EUR,

                  ΣΤ.

                  λαμβάνοντας υπόψη ότι σύμφωνα με τον ιδρυτικό κανονισμό της (6), ο προϋπολογισμός της για το 2011 χρηματοδοτήθηκε κατά 60 % από συνεισφορές των κρατών μελών και των κρατών της Ευρωπαϊκής Ζώνης Ελευθέρων Συναλλαγών (ΕΖΕΣ), και κατά 40 % από τον προϋπολογισμό της Ένωσης,

                  Ζ.

                  λαμβάνοντας υπόψη ότι στο τέλος του 2011 ο προϋπολογισμός της Αρχής παρουσίασε πλεόνασμα 3 579 861 EUR (7), που εγγράφηκε στους λογαριασμούς ως υποχρέωση έναντι της Επιτροπής,

         Δημοσιονομική και χρηματοοικονομική διαχείριση

                  1.

                  διαπιστώνει, με βάση τους ετήσιους λογαριασμούς (8), ότι η αρχική συνεισφορά της Ένωσης στον προϋπολογισμό της Αρχής ήταν 5 073 000 EUR για το 2011· επισημαίνει ότι το έτος αυτό ήταν το πρώτο έτος δραστηριότητας της Αρχής·

                  2.

                  διαπιστώνει, με βάση τους ετήσιους λογαριασμούς, ότι ο συνολικός προϋπολογισμός της Αρχής για το 2011 ανήλθε σε 12 865 000 EUR (συμπεριλαμβανομένων συνεισφοράς των εθνικών αρχών εποπτείας ύψους 7 413 000 EUR και συνεισφοράς παρατηρητών ύψους 199 000 EUR)·

                  3.

                  καλεί την Επιτροπή να αξιολογήσει τη δυνατότητα υποβολής πρότασης, η οποία θα προβλέπει πλήρη χρηματοδότηση των προϋπολογισμών των Ευρωπαϊκών Εποπτικών Αρχών από τον προϋπολογισμό της Ένωσης·

                  4.

                  επισημαίνει με ανησυχία ότι οι διατάξεις του δημοσιονομικού κανονισμού δεν είναι πλήρως προσαρμοσμένες στο καθεστώς χρηματοδότησης της Αρχής, δεδομένου ότι το 60 % του προϋπολογισμού χρηματοδοτείται από συνεισφορές των κρατών μελών και κρατών της ΕΖΕΣ· πιστεύει ότι το εν λόγω θέμα πρέπει να αντιμετωπιστεί το αργότερο κατά την προσεχή αναθεώρηση του δημοσιονομικού κανονισμού σε σχέση με τους οργανισμούς, και ζητεί από την Επιτροπή να αξιολογήσει την κατάσταση αυτή και να υποβάλει έκθεση σχετικά με αυτό το ζήτημα στην αρμόδια για την απαλλαγή αρχή·

                  5.

                  διαπιστώνει, με βάση τους ετήσιους λογαριασμούς, ότι το 2011 οι εργασίες της Αρχής επικεντρώθηκαν κυρίως στη σύσταση και την περαιτέρω επέκτασή της·

                  6.

                  τονίζει ότι είναι σημαντικό να αντιστοιχηθούν κατάλληλα, αφενός, οι διατιθέμενες πιστώσεις και οι διαθέσιμες θέσεις και, αφετέρου, τα καθήκοντα που ανατίθενται στην Αρχή, δεδομένου ότι η αναντιστοιχία τους θα διατάραζε την ισορροπία της στελέχωσης όσον αφορά την πρόσληψη προσωπικού της Αρχής, αφενός, και τη συμμετοχή εθνικών εμπειρογνωμόνων, αφετέρου· εκφράζει ανησυχία για το γεγονός ότι η Επιτροπή τροποποίησε το οργανόγραμμα που είχε προτείνει η Αρχή, χωρίς να το αναφέρει σαφώς· καλεί την Επιτροπή να επιδείξει πλήρη διαφάνεια σε αυτό και σε άλλα θέματα·

                  7.

                  επισημαίνει τους προβληματισμούς που εκφράστηκαν στα προκαταρκτικά συμπεράσματα της αξιολόγησης του οικονομικού τομέα του ΔΝΤ σχετικά με την Ένωση, όπου συνιστάται η αύξηση των πόρων και των εξουσιών των ΕΕΑ, προκειμένου να τους δοθεί η δυνατότητα να εκτελέσουν τις εντολές τους με επιτυχία, με παράλληλη αύξηση της επιχειρησιακής ανεξαρτησίας τους·

                  8.

                  διαπιστώνει, με βάση τους ετήσιους λογαριασμούς, ότι κατά την καταστατική συνεδρίαση της Αρχής, στις 12 Ιανουαρίου 2011, το διοικητικό συμβούλιο υιοθέτησε και ενέκρινε τους βασικούς δημοσιονομικούς κανόνες και τον δημοσιονομικό κανονισμό της Αρχής, προκειμένου η τελευταία να μπορεί να ασκεί τις εξουσίες της ως ευρωπαϊκή αρχή·

                  9.

                  διαπιστώνει ότι τα δύο μισθωμένα γραφεία με συνολικό εμβαδόν 1 089 τετραγωνικών μέτρων προκαλούν έξοδα της τάξης των 1 016 512,64 EUR και ζητεί από την αρχή να μην υπερβαίνουν τα ενοίκια και τα έξοδα των γραφείων τις συνήθεις τιμές της τοπικής αγοράς και, επιπλέον, να επιδιώκεται και σε ετήσια βάση, όταν οι συνθήκες της αγοράς παρουσιάζουν βελτίωση, μείωση του κόστους·

         Σύστημα λογιστικής

                  10.

                  διαπιστώνει, με βάση τους ετήσιους λογαριασμούς (9), ότι η τυπική και γενική διάρθρωση του προϋπολογισμού που υιοθέτησε η Αρχή στις αρχές του 2011 χρειάστηκε να προσαρμοστεί με βάση τις πραγματικές της ανάγκες (ο προϋπολογισμός καταρτίστηκε πριν από το πρώτο έτος λειτουργίας της, και συνεπώς δεν υπήρχε προηγούμενη πείρα)·

                  11.

                  επισημαίνει, με βάση τους ετήσιους λογαριασμούς, ότι στις 10 Ιουνίου 2011 η Αρχή υιοθέτησε τη λογιστική σε δεδουλευμένη βάση (ABAC), το λογιστικό σύστημα που χρησιμοποιεί η Επιτροπή για τον προϋπολογισμό· επισημαίνει, περαιτέρω, ότι κατά τη μεταβατική περίοδο από την 1η Ιανουαρίου έως τις 10 Ιουνίου 2011, η Αρχή χρησιμοποίησε ένα σύστημα βασισμένο σε λογιστικά φύλλα Excel, και κατά τη μεταβατική περίοδο εκπόνησε έκθεση για τις αναλήψεις υποχρεώσεων και τις πληρωμές που καταγράφηκαν στο ABAC·

                  12.

                  λαμβάνει υπό σημείωση το γεγονός ότι οι πληρωμές που έγιναν πριν από την εφαρμογή του ABAC φαίνονται μόνο στο μεταβατικό σύστημα και όχι στο ABAC· επισημαίνει ότι κάθε φορά που αντλούνται στοιχεία για την απορρόφηση και την εκτέλεση του προϋπολογισμού από το ABAC, τα στοιχεία αυτά συγκεντρώνονται σε λογιστικό φύλλο Excel προκειμένου να αντικατοπτρίζουν πλήρως τον αρχικό προϋπολογισμό και την απορρόφηση των πιστώσεων ανάληψης υποχρεώσεων και των πιστώσεων πληρωμών για ολόκληρο το έτος·

                  13.

                  διαπιστώνει, με βάση τους ετήσιους λογαριασμούς, ότι από το 2012 και μετά όλες οι οικονομικές πράξεις καταγράφονται πλήρως στο ABAC·

                  14.

                  διαπιστώνει με βάση τους ετήσιους λογαριασμούς, ότι για τη γενική λογιστική η Αρχή έθεσε σε εφαρμογή το SAP στις 10 Ιουνίου 2011, το οποίο είναι ένα σύστημα που συνδέεται άμεσα με το ABAC, που χρησιμοποιεί η Επιτροπή· επισημαίνει επίσης ότι μέχρι την ημερομηνία αυτή η Αρχή χρησιμοποιούσε το SAGE (10), το σύστημα λογιστικής που καθιέρωσε η CEIOPS, και ότι για το διάστημα έως τις 10 Ιουνίου 2011 καταρτίστηκε μεταβατικός ισολογισμός·

                  15.

                  επισημαίνει ότι στις 28 Αυγούστου 2011 η Αρχή καθιέρωσε το σύστημα καταγραφής στοιχείων ενεργητικού της Επιτροπής (ABAC Assets) για τον εντοπισμό των επιμέρους πάγιων στοιχείων ενεργητικού (το ABAC Assets είναι ενσωματωμένο στο σύστημα λογιστικής της Αρχής)· επισημαίνει, ακόμη, ότι η CEBS δεν διέθετε σύστημα για τον σκοπό αυτό·

                  16.

                  επισημαίνει, με βάση τους ετήσιους λογαριασμούς (11), ότι κατά τη διάρκεια του Αυγούστου και του Σεπτεμβρίου του 2011 η Αρχή διεξήγαγε απογραφή των πάγιων στοιχείων ενεργητικού που παρέλαβε από την CEBS και κατέληξε στο συμπέρασμα ότι δεν σημειώθηκαν σημαντικές μεταβολές·

                  17.

                  εκφράζει την ικανοποίησή του για την επικύρωση του συστήματος λογιστικής της Αρχής από τον εξωτερικό ελεγκτή, την Deloitte Consulting (12)· επισημαίνει ότι η εξέταση του συστήματος λογιστικής της Αρχής έγινε τον Νοέμβριο του 2012·

                  18.

                  διαπιστώνει, με βάση την έκθεση της Deloitte, ότι, με βάση τις διαδικασίες επικύρωσης που εφαρμόστηκαν, το σύστημα λογιστικής της Αρχής είναι, σύμφωνα με το γενικό συμπέρασμα της Deloitte, σύμφωνο προς τα κριτήρια που έχει καθορίσει η Επιτροπή (ΓΔ Προϋπολογισμού)· κατά την Deloitte, η ΕΑΤ έχει ήδη καθιερώσει και εφαρμόζει με επιτυχία ορισμένους ελέγχους σε σχέση με τη διαδικασία της λογιστικής και για την παροχή πρόσβασης στα κύρια στοιχεία της υποδομής πληροφορικής, με βάση ορθές πρακτικές·

         Αναλήψεις υποχρεώσεων

                  19.

                  διαπιστώνει, με βάση τους ετήσιους λογαριασμούς, ότι η Αρχή αναφέρει ποσοστό εκτέλεσης του προϋπολογισμού 71 % για τις αναλήψεις υποχρεώσεων και 59 % για τις πληρωμές στο τέλος του 2011·

                  20.

                  επισημαίνει ότι το ποσοστό εκτέλεσης των πιστώσεων ανάληψης υποχρεώσεων για τον τίτλο I (δαπάνες προσωπικού) είναι 91 % και συμφωνεί με τον αριθμό των θέσεων που είχαν καλυφθεί έως τις 31 Δεκεμβρίου 2011 (41 από τις 46 προβλεπόμενες στο οργανόγραμμα)· επισημαίνει επίσης ότι το χαμηλότερο ποσοστό εκτέλεσης των πληρωμών (83 %) οφείλεται κυρίως στην καθυστερημένη υποβολή τιμολογίων από τους αποσπασμένους υπαλλήλους των εθνικών αρχών εποπτείας· καλεί την Αρχή να ενημερώσει την αρμόδια για τον προϋπολογισμό Αρχή σχετικά με τα μέτρα που έλαβε για να αντιμετωπίσει τη συγκεκριμένη αδυναμία·

                  21.

                  διαπιστώνει, με βάση τους ετήσιους λογαριασμούς, ότι το χαμηλότερο επίπεδο εκτέλεσης στον τίτλο III (επιχειρησιακές δαπάνες) αφορά κυρίως τον τομέα της τεχνολογίας των πληροφοριών (ΤΠ), και εξηγείται από το γεγονός ότι η διαδικασία για την πρόσληψη του αναγκαίου προσωπικού ΤΠ διήρκεσε περισσότερο από το αναμενόμενο, και από τη διάρκεια της διαδικασίας προμηθειών· καλεί την Αρχή να ενημερώσει την αρμόδια για την απαλλαγή αρχή σχετικά με τα μέτρα που έλαβε για να βελτιώσει το επίπεδο της εκτέλεσης στον τίτλο III·

                  22.

                  διαπιστώνει, με βάση την ετήσια έκθεση της Αρχής (13), ότι το 2011 χρησιμοποιήθηκαν μόνο μη διαχωριζόμενες πιστώσεις· επισημαίνει επίσης ότι οι πιστώσεις ανάληψης υποχρεώσεων ανήλθαν σε 9 054 030 ή 71 % του προϋπολογισμού του 2011, από τα οποία 7 436 217 καταβλήθηκαν και 1 617 813 μεταφέρθηκαν αυτόματα στο επόμενο έτος, σύμφωνα με το άρθρο 10 του δημοσιονομικού κανονισμού της Αρχής·

                  23.

                  επισημαίνει με ανησυχία την παρατήρηση του Ελεγκτικού Συνεδρίου, ότι τα ποσοστά ανάληψης υποχρεώσεων ήταν χαμηλά, ιδιαίτερα στον τίτλο II (διοικητικές δαπάνες, 57 %) και στον τίτλο III (επιχειρησιακές δαπάνες, 46 %), γεγονός που είχε αντίκτυπο στους στόχους της Αρχής στον τομέα της ΤΠ, οι οποίοι δεν επιτεύχθηκαν πλήρως· ζητεί από την Αρχή να ενημερώσει την αρμόδια για την απαλλαγή αρχή σχετικά με τις ενέργειες για τη βελτίωση των ποσοστών αυτών, δεδομένου ότι τα χαμηλά ποσοστά εκτέλεσης δείχνουν ότι υπήρξαν δυσκολίες στον δημοσιονομικό σχεδιασμό και στην εκτέλεση του προϋπολογισμού·

                  24.

                  επισημαίνει ότι το Ελεγκτικό Συνέδριο επεσήμανε αδυναμίες όσον αφορά τρεις νομικές υποχρεώσεις που αναλήφθηκαν πριν από τη δέσμευση πιστώσεων (742 000 EUR)· καλεί την Αρχή να ενημερώσει την αρμόδια για τη χορήγηση απαλλαγής αρχή σχετικά με τα μέτρα που έλαβε για να αντιμετωπίσει την αδυναμία αυτή·

         Διαδικασίες ανάθεσης συμβάσεων

                  25.

                  επισημαίνει ότι, με βάση την ετήσια έκθεση της Αρχής (14), το 2011 δρομολογήθηκαν διάφορες διαδικασίες προμήθειας αγαθών και υπηρεσιών· επισημαίνει, ακόμα, ότι η Αρχή χρησιμοποίησε υπάρχουσες συμβάσεις πλαίσια της Επιτροπής, ιδιαίτερα στον τομέα της ΤΠ, όπου ανέπτυξε μια σειρά εσωτερικά μηχανογραφικά συστήματα, όπως ηλεκτρονικό ταχυδρομείο και ενδοδίκτυο, καθώς και ένα σύστημα πληροφορικής για τη συλλογή και την ανάλυση στοιχείων των εθνικών αρχών εποπτείας·

                  26.

                  αναγνωρίζει ότι η Αρχή έχει σημειώσει σημαντική πρόοδο όσον αφορά τον εκσυγχρονισμό των διαδικασιών της για την ανάθεση συμβάσεων, προκειμένου να συμμορφωθεί προς τους αντίστοιχους κανόνες της Ένωσης· επισημαίνει ότι οι εκκρεμείς διαδικασίες ανάθεσης συμβάσεων μειώθηκαν σημαντικά και ότι, κατά την Αρχή, οι περιπτώσεις στις οποίες εξακολουθεί να μην υπάρχει συμμόρφωση θα διορθωθούν μέσα στο 2013· καλεί την Αρχή να παρακολουθεί το θέμα αυτό και να αναφέρεται στην αρμόδια για την απαλλαγή αρχή σχετικά με την πρόοδο που σημειώνεται·

                  27.

                  αναγνωρίζει ότι έγιναν ορισμένες εξαιρέσεις από τους κανόνες ανάθεσης συμβάσεων· επισημαίνει, ωστόσο, ότι το 2012 ο αριθμός ήταν πολύ μικρότερος από ό,τι το 2011, και ότι οι περισσότερες περιπτώσεις σοβαρής μη συμμόρφωσης έχουν αντιμετωπιστεί· καλεί την Αρχή να ενημερώσει την αρμόδια για τον προϋπολογισμό Αρχή σχετικά με οποιαδήποτε περαιτέρω μέτρα που έλαβε για να αντιμετωπίσει τη συγκεκριμένη αδυναμία·

         Διαδικασίες πρόσληψης

                  28.

                  επισημαίνει, με βάση την έκθεση του Ελεγκτικού Συνεδρίου, ότι η Αρχή θα πρέπει να ενισχύσει τη διαφάνεια των διαδικασιών πρόσληψης· καλεί την Αρχή να ενημερώσει την αρμόδια για τη χορήγηση απαλλαγής αρχή σχετικά με τα μέτρα που έλαβε για να αντιμετωπίσει την αδυναμία αυτή· εκτιμά ότι ορισμένες από τις διατάξεις του κανονισμού υπηρεσιακής κατάστασης μπορεί να συνεπάγονται σημαντική διοικητική επιβάρυνση· παροτρύνει, ως εκ τούτου, την Επιτροπή να προβλέψει για τους οργανισμούς μια περιορισμένη δυνατότητα απλούστευσης στο πλαίσιο του άρθρου 110 του κανονισμού υπηρεσιακής κατάστασης·

                  29.

                  διαπιστώνει, με βάση την ετήσια έκθεση της Αρχής (15), ότι το 2011 ήταν έτος καθοριστικό για την Αρχή, όσον αφορά τη συγκρότηση και τη διεύρυνση της ομάδας της για τους ανθρώπινους πόρους, προκειμένου να έχει τα μέσα για την επιτέλεση των νέων καθηκόντων και της αποστολής της· επισημαίνει επίσης ότι διεξήχθησαν 33 διαδικασίες πρόσληψης συνολικά, και ότι το προσωπικό της Αρχής αυξήθηκε από 31 σε 52 άτομα μεταξύ 1ης Ιανουαρίου και 31ης Δεκεμβρίου 2011, και περιλαμβάνει 19 εθνικότητες·

                  30.

                  παραπέμπει, όσον αφορά τις άλλες παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 17ης Απριλίου 2013 (16) σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

         (1)  ΕΕ C 388 της 15.12.2012, σ. 60.

         (2)  ΕΕ L 248 της 16.9.2002, σ. 1.

         (3)  ΕΕ L 298 της 26.10.2012, σ. 1.

         (4)  ΕΕ L 331 της 15.12.2010, σ. 12.

         (5)  ΕΕ L 357 της 31.12.2002, σ. 72.

         (6)  ΕΕ L 331 της 15.12.2010, σ. 12, άρθρο 62 παράγραφος 1.

         (7)  Ετήσιοι λογαριασμοί 2011, σ. 19.

         (8)  Ετήσιοι λογαριασμοί 2011, σ. 18.

         (9)  Ετήσιοι λογαριασμοί 2011, σ. 31.

         (10)  Το SAGE είναι ένα ειδικά προσαρμοσμένο σύστημα λογιστικής για μικρού και μεσαίου μεγέθους επιχειρήσεις, οργανισμούς και ιδρύματα.

         (11)  Ετήσιοι λογαριασμοί 2011, σ. 26.

         (12)  Ευρωπαϊκή Αρχή Τραπεζών (ΕΑΤ), επικύρωση των συστημάτων λογιστικής, 7.12.2012, Deloitte.

         (13)  Ετήσια έκθεση 2011, σ. 41.

         (14)  Ετήσια έκθεση 2011, σ. 36.

         (15)  Ετήσια έκθεση 2011, σ. 36.

         (16)  Κείμενα που εγκρίθηκαν, P7_TA(2013)0134 (βλέπε σελίδα 374 της παρούσας Επίσημης Εφημερίδας).


title: 2013/598/ΕΕ: Απόφαση του Ευρωπαϊκού Κοινοβουλίου, της 17ης Απριλίου 2013 , σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2011#Ψήφισμα του Ευρωπαϊκού Κοινοβουλίου, της 17ης Απριλίου 2013 , με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή για την εκτέλεση του προϋπολογισμού του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2011

text:
               16.11.2013

               EL

               Επίσημη Εφημερίδα της Ευρωπαϊκής Ένωσης

               L 308/295

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 17ης Απριλίου 2013
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2011
   (2013/598/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2011,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2011, που συνοδεύεται από τις απαντήσεις του Οργανισμού (1),

               —

               έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη τον κανονισμό (ΕΚ) αριθ. 2062/94 του Συμβουλίου, της 18ης Ιουλίου 1994, σχετικά με την ίδρυση ευρωπαϊκού οργανισμού για την ασφάλεια και την υγεία στην εργασία (4), και ιδίως το άρθρο 14,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Απασχόλησης και Κοινωνικών Υποθέσεων (A7-0085/2013),

               1.

               χορηγεί απαλλαγή στον διευθυντή του Ευρωπαϊκού Οργανισμού για την Ασφάλεια και την Υγεία στην Εργασία για την εκτέλεση του προϋπολογισμού του Οργανισμού για το οικονομικό έτος 2011·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση καθώς και το ψήφισμα που αποτελεί αναπόσπαστο μέρος της στον διευθυντή του Ευρωπαϊκού Οργανισμού για την Ασφάλεια και την Υγεία στην Εργασία, το Συμβούλιο, την Επιτροπή και το Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 388 της 15.12.2012, σ. 219.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 216 της 20.8.1994, σ. 1.

      (5)  ΕΕ L 357 της 31.12.2002, σ. 72.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 17ης Απριλίου 2013
      με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή για την εκτέλεση του προϋπολογισμού του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2011
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2011,

                  —

                  έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2011, που συνοδεύεται από τις απαντήσεις του Οργανισμού (1),

                  —

                  έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

                  —

                  έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

                  —

                  έχοντας υπόψη τον κανονισμό (ΕΚ) αριθ. 2062/94 του Συμβουλίου της 18ης Ιουλίου 1994 σχετικά με την ίδρυση ευρωπαϊκού οργανισμού για την ασφάλεια και την υγεία στην εργασία (4), και ιδίως το άρθρο 14,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

                  —

                  έχοντας υπόψη το άρθρο 77 και το παράρτημα VI του κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Απασχόλησης και Κοινωνικών Υποθέσεων (A7-0085/2013),

                  A.

                  λαμβάνοντας υπόψη ότι το Ελεγκτικό Συνέδριο δήλωσε ότι απεκόμισε εύλογη βεβαιότητα ότι οι ετήσιοι λογαριασμοί του Ευρωπαϊκού Οργανισμού για την Ασφάλεια και την Υγεία στην Εργασία («ο Οργανισμός») για το οικονομικό έτος 2011 είναι αξιόπιστοι και ότι οι υποκείμενες πράξεις είναι νόμιμες και κανονικές,

         Δημοσιονομική και χρηματοοικονομική διαχείριση

                  1.

                  σημειώνει, με βάση την έκθεση του Ελεγκτικού Συνεδρίου, ότι ο προϋπολογισμός του Οργανισμού για το 2011 ανήλθε σε 16,4 εκατ. ευρώ, έναντι 15,5 εκατ ευρώ το 2010, πράγμα που αντιπροσωπεύει αύξηση κατά 5,8 %·

                  2.

                  εκφράζει τη λύπη του για το γεγονός ότι, ταυτόχρονα, το ποσοστό ακύρωσης πιστώσεων διπλασιάστηκε από 4 % το 2010 σε 8 % (1,3 εκατ. ευρώ) του συνολικού προϋπολογισμού για το 2011, γεγονός που καταδεικνύει δυσχέρειες όσον αφορά την εκτέλεση των προβλεπόμενων στο ετήσιο πρόγραμμα εργασίας πράξεων και την τήρηση της αρχής της ετήσιας διάρκειας του προϋπολογισμού· ζητεί να υποβληθεί στο μέλλον ένα πιο ρεαλιστικό και εφικτό πρόγραμμα·

                  3.

                  σημειώνει, με βάση τα στοιχεία του Οργανισμού, ότι τα ποσοστά εκτέλεσης του προϋπολογισμού για το οικονομικό έτος 2011 ήταν σε γενικές γραμμές καλύτερα σε σχέση με το 2010, συγκεκριμένα η ακύρωση πιστώσεων C8 και η μείωση της μεταφοράς πιστώσεων C1 στο επόμενο έτος, στον Τίτλο III «επιχειρησιακές δραστηριότητες»· σημειώνει ότι το υψηλότερο ποσοστό ακύρωσης πιστώσεων για το 2011 οφείλεται εν μέρει σε ορισμένες κενές θέσεις στον Οργανισμό και στη μη αναγκαιότητα προσλήψεων σε κύρια δραστηριότητα (έργο OSHwikipedia: ηλεκτρονική εγκυκλοπαίδεια για την ασφάλεια και την υγεία στην εργασία) έως ότου διασφαλιστεί η διεθνής συνεργασία· καλεί τον Οργανισμό να λάβει διορθωτικά μέτρα και να ενημερώσει σχετικά την αρμόδια για την απαλλαγή αρχή·

                  4.

                  εκφράζει την ανησυχία του διότι, μολονότι ο δημοσιονομικός κανονισμός του Οργανισμού και οι αντίστοιχοι κανόνες εφαρμογής προβλέπουν φυσική απογραφή τουλάχιστον ανά τριετία, όταν το Ελεγκτικό Συνέδριο πραγματοποίησε τον έλεγχο, η τελευταία φυσική απογραφή αναγόταν στο 2006·

                  5.

                  σημειώνει, με βάση τα στοιχεία του Οργανισμού, ότι το 2012 πραγματοποιήθηκε φυσική απογραφή·

         Συμφωνία σχετικά με την έδρα

                  6.

                  εκφράζει την ανησυχία του για τη διαπίστωση του Ελεγκτικού Συνεδρίου σύμφωνα με την οποία ο Οργανισμός δεν έχει ακόμη συνάψει συμφωνία σχετικά με την έδρα·

                  7.

                  σημειώνει την απάντηση του Οργανισμού σύμφωνα με την οποία οι διαπραγματεύσεις για τη συμφωνία ως προς την έδρα του Οργανισμού συνεχίζονται ενώ υπήρξαν διάφορες διαβουλεύσεις, με τη συμμετοχή αρκετών υπουργείων, στις οποίες εξετάστηκε και πάλι το σχέδιο συμφωνίας που είχε αποτελέσει αντικείμενο προηγούμενης διαπραγμάτευσης· καλεί τον Οργανισμό να ενημερώσει δεόντως την αρμόδια για την απαλλαγή αρχή σχετικά με την πρόοδο των διαπραγματεύσεων και ζητεί από τα κράτη μέλη που φιλοξενούν τον Οργανισμό να λάβουν μέτρα για να επιταχυνθούν οι διαπραγματεύσεις και να επιτευχθεί σύντομα συμφωνία για την έδρα του Οργανισμού·

         Επιδόσεις

                  8.

                  καλεί την Επιτροπή να διερευνήσει περαιτέρω, από κοινού με το Ευρωπαϊκό Ίδρυμα Επαγγελματικής Εκπαίδευσης, το Ευρωπαϊκό Κέντρο για την Ανάπτυξη της Επαγγελματικής Κατάρτισης, το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας και τον Ευρωπαϊκό Οργανισμό για την Ασφάλεια και την Υγεία στην Εργασία, τις συνεργίες που υφίστανται μεταξύ των οργανισμών αυτών και να υποβάλει έκθεση, πριν να ληφθεί οιαδήποτε απόφαση σχετικά με ενδεχόμενες αλλαγές στις αρμοδιότητες και/ή μεθόδους εργασίας των υπηρεσιών αυτών, στην αρμόδια για την απαλλαγή αρχή σχετικά με τη δυνατότητα ουσιαστικότερης ενοποίησης των τεσσάρων αυτών οργανισμών· καλεί τους οργανισμούς και την Επιτροπή να αξιολογήσουν κατά πόσον από τη στενότερη συνεργασία θα μπορούσαν να προκύψουν οικονομίες κλίμακας και βελτιστοποίηση των επιδόσεών τους·

         Εσωτερικός έλεγχος

                  9.

                  σημειώνει ότι το 2011, η Υπηρεσία Εσωτερικού Λογιστικού Ελέγχου του Οργανισμού εξέδωσε έκθεση ελέγχου με θέμα «Ιστότοπος και εξωτερικές ανακοινώσεις στον Ευρωπαϊκό Οργανισμό για την Ασφάλεια και την Υγεία στην Εργασία», στην οποία δεν υπάρχουν συστάσεις κρίσιμης σημασίας, ενώ περιλαμβάνονται δύο «πολύ σημαντικές» και πέντε «σημαντικές» συστάσεις· σημειώνει ότι και οι επτά συστάσεις έγιναν αποδεκτές από τη διοίκηση και έχουν ήδη τεθεί σε εφαρμογή (έξι από τις επτά το 2011 και η εναπομένουσα το 2012)· σημειώνει ότι ο Οργανισμός διενήργησε «εκτίμηση καθηκόντων ΤΠ στον EU-OSHA» και εξέδωσε σχετική έκθεση, ενώ υπήρξε και επισκόπηση σχετικά με το στάδιο εφαρμογής των συστάσεων από προηγούμενους ελέγχους·

                  10.

                  παραπέμπει, για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 17ης Απριλίου 2013 (6) σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

         (1)  ΕΕ C 388 της 15.12.2012, σ. 219.

         (2)  ΕΕ L 248 της 16.9.2002, σ. 1.

         (3)  ΕΕ L 298 της 26.10.2012, σ. 1.

         (4)  ΕΕ L 216 της 20.8.1994, σ. 1.

         (5)  ΕΕ L 357 της 31.12.2002, σ. 72.

         (6)  Κείμενα που εγκρίθηκαν, P7_TA(2013)0134 (βλέπε σελίδα 374 της παρούσας Επίσημης Εφημερίδας).